5 Laluan Kereta Api Paling Bahaya Di Dunia

Walaupun perjalanan menggunakan kereta api masih dianggap sebagai salah satu cara paling selamat untuk perjalanan, ia kadang-kadang boleh membahayakan, bergantung kepada laluan dan perjalanan laluan serta kedudukan jambatan keretapi tersebut

Faktor-faktor seperti jenayah dan kemalangan adalah yang paling menjejaskan industri kereta api. iluminasi.com kongsikan 5 laluan kereta api yang paling berbahaya di dunia.

Laluan kereta api Death Railway dibina dengan titik peluh dan darah tawanan perang dan pekerja tempatan semasa Perang Dunia Kedua di bawah Empayar Jepun.

Ia menghubungkan Bangkok, Thailand ke Rangoon, Myanmar. Kereta api ini yang membawa penumpang pergi dan pulang dari 2 tempat ini melalui landskap berbahaya.

Ia sering digelarkan sebagai salah satu laluan kereta api yang paling berbahaya di dunia. Ia juga dikenali sebagai Keretapi Myanmar atau Kereta Api Thai-Myanmar dan dibina oleh buruh paksa.

Lebih daripada 12,000 tahanan tentera Allied dan 90,000 buruh awam mati ketika membina laluan melalui bentuk muka Bumi yang teruk dan keadaan kerja yang buruk.

The Hellfire Pass, kawasan pada laluan ini adalah yang paling sukar untuk dibina. Ia sangat terpencil dan buruh tidak mempunyai alat binaan yang baik.

Banyak perkuburan perang dan peringatan telah didedikasikan kepada mereka yang meninggal semasa pembinaan.

White Pass dan Yukon Route adalah laluan kereta api sejauh 177 kilometer, yang dibina untuk menghubungkan Alaska dengan Kanada.

Kereta api kini membawa pelancong sepanjang laluan ini. Dikatakan bahawa orang-orang yang mengembara laluan ini sangat berani, kerana laluan itu melalui ketinggian, belokan, dan latar belakang yang berbahaya.

Beberapa jambatan di laluan ini mencapai ketinggian hampir 1,000 meter.

Walaupun perjalanan kereta api menawarkan pemandangan lanskap Alaskan-Kanada yang indah, namun beberapa ciri-ciri laluan ini memboleh membawa maut.

Pada tahun 2006, kecelakaan serius oleh kereta api ini menyebabkan kematian seorang pekerja. Sekali lagi pada 2014, kereta api itu tergelincir menyebabkan kecederaan kepada 19 penumpang dan empat pekerja kereta api.

Laluan Kuranda Scenic Railway menghubungkan Cairns dan Kuranda di Queensland dan terkenal dengan pemandangan indahnya serta perjalanan yang menakutkan.

Laluan sepanjang 37 kilometer ini melalui 15 terowong, 93 selekoh tajam dan lebih daripada 40 jambatan yang melepasi tebing dan air terjun.

Lebih menarik, air terjun di sekeliling akan menyemburkan air kepada penumpang yang melaluinya.

Kebanyakan penumpang telah melaporkan bahawa mereka agak tidak selesa dengan perjalanan ini.

Jambatan di tebing boleh menjadi agak curam dan melalui kawasan yang berbahaya.

Pembinaan laluan ini bermula pada tahun 1886, siap pada tahun 1891 dan operasi bermula pada tahun yang sama pada 25 Jun 1891.

Sehingga tahun 2010, tidak ada kemalangan yang berlaku. Namun pada tahun 2010, tanah runtuh telah menggelincirkan kereta api yang menyebabkan kecederaan 5 orang penumpang. Laluan keretapi yang indah ini adalah kebanggaan dan warisan Australia.

Laluan Minamiaso dibina di sekitar Gunung Aso yang merupakan gunung berapi paling aktif di Jepun.

Semasa menaiki kereta api ini, penumpang biasanya dapat melihat pembakaran lava dari jarak jauh.

Tiada siapa yang tahu bila gunung berapi ini akan meletus dan jika ia meletus, maka laluan kereta api ini akan hancur lebur.

Jika anda cukup berani, maka ini adalah perjalanan keretapi yang anda patut cuba.

Pada tahun 1928, keseluruhan laluan keretapi dibuka kepada orang ramai. Dalam kejadian gempa bumi Kumamoto pada tahun 2016, jambatan keretapi ini rosak teruk.

Sejak itu jambatan itu menjadi rapuh dan tidak kukuh. Selepas gempa bumi, penggunaan laluan kereta api ini telah berkurangan.

Lanskap kawan ini bukan sahaja indah tetapi juga menakutkan disebabkan persekitaran gunung berapi aktif dan jambatan yang berbahaya.

Menyambungkan 2 bandar di India iaitu Chennai dan Rameswaram adalah laluan keretapi yang di atas jambatan sepanjang 2.3 kilometer.

Laluan keretapi ini melintas secara langsung di atas Lautan Hindi. Jambatan ini boleh dipisahkan bagi membenarkan kapal melaluinya.

Kereta api yang mengikuti laluan ini berisiko tinggi kerana kehadiran angin kuat yang boleh menghumbankannya ke dalam laut dengan mudah.

Inilah sebabnya kenapa pengurusan memastikan kereta api ini melintasi jambatan ini pada kelajuan yang rendah.

Bahagian tengah Jambatan Pamban adalah bahagian paling berbahaya pada landasan keretapi ini.

Bahagian ini terdedah kepada angin ribut dan pasang surut yang menjadikannya lebih berbahaya bagi penumpang.

Jambatan ini terletak di persekitaran yang paling menghakis kedua terburuk di dunia selepas Florida. Ini telah menjadikan penyelenggaraan jambatan sebagai tugas yang sangat mencabar.

Pada tahun 1964, 150 penumpang terbunuh selepas lonjakan ribut 7.7 meter yang melanda kereta api di kawasan ini. Jambatan Pamban juga merupakan jambatan keretapi yang paling berbahaya di dunia.


Kisah Bagaimana Rolex Boleh Menjadi "Raja Jam Tangan"

Kalau sebut tentang jam tangan, pasti jenama pertama yang muncul di minda anda adalah Rolex.

Jenama Rolex begitu tertanam di dalam minda kebanyakan masyaratkat di dunia sehingga sukar untuk dipercayai bahawa jam tangan telah wujud sebelum Hans Wilsdorf memulakan syarikat itu pada awal tahun 1900-an.

Ia kini berdiri megah sebagai pembuat jam yang paling berpengaruh di dunia, secara konsisten berada di kedudukan atas senarai syarikat-syarikat paling terkemuka di dunia.

Rolex bukan sahaja mengeluarkan sejumlah jam tangan, tetapi pakar-pakar menganggarkan bahawa syarikat ini menghasilkan kira-kira 1 juta jam tangan setahun, mungkin lebih daripada mana-mana pembuat jam mewah yang lain.

Menurut Ben Clymer, pengasas dan editor eksekutif premier Hodinkee, Rolex telah membina jenamanya dengan inovasi luar biasa, mencipta nama untuk kualiti produk berkualiti tinggi dan salah satu sokongan selebriti yang paling terkenal pada abad ke-20.

Hans Wilsdorf, pengasas Rolex Watch Company dilahirkan di Switzerland pada 22 Mac, 1881. Pada usia 19 tahun, Hans mula bekerja sebagai wartawan bahasa Inggeris dengan Messrs.

Firma itu adalah pengeksport jam tangan dan dengan inilah Hans diperkenalkan kepada perniagaan pembuatan jam. Menjelang tahun 1903, beliau berpindah dan menetap di London untuk bekerja untuk pembuat jam tangan yang lain.

Setelah mendapat pengalaman daripada pekerjaan ini dan pekerjaannya yang terdahulu serta meningkatkan keyakinan dirinya, Hans menubuhkan firma sendiri.

Dengan bantuan kewangan dari abang iparnya, Alfred Davis, syarikat "Wilsdorf and Davis" ditubuhkan.

Pada mulanya syarikat itu hanya terhad kepada pembuatan  jam tangan poket kerana tanggapan umum pada ketika itu adalah jam tangan tidak cukup maskulin.

Malah, memasukkan mekanisme jam ke dalam sarung yang kecil adalah sesuatu yang hampir mustahil pada ketika itu.

Isu lain adalah sarung yang diperlukan haruslah tidak dapat ditembusi. Disebabkan oleh kelembapan debu, peluh pada pergelangan tangan menyebabkan masalah kepada pengguna.

Hans Wilsdorf dan Alfred Davis berhasrat mencari penyelesaian untuk perkara yang sama. Selama bertahun-tahun, jenama itu mendedikasikan semua sumber dan pengetahuan mereka untuk mencipta jam tangan yang sempurna.

Dan status Rolex bukanlah satu kebetulan. Inovasi sebenar dalam bidang pembuatan jam adalah faktor yang mendorong Rolex berada di mana mereka berada sekarang.

Untuk menguatkan status mereka, Rolex telah mencipta sarung kalis air pertama, jam automatik pertama, jam dengan tarikh pertama dan kemungkinan jam kronograf pertama di dunia.

Sebelum jam menjadi barangan berharga seperti mana yang kita lihat pada hari ini, ia hanyalah satu alat untuk memberitahu masa. Inovasi-inovasi seperti ini telah menjadikan jam lebih berguna

Jam automatik membuatkan pemakai tidak perlu lagi memutarkannya setiap malam, sarung kalis air membenarkan penyelam menyelam dengan memakai jam mereka dan jam kronograf membolehkan pemandu kereta lumba mencatatkan masa pusingan dengan lebih tepat.

"Semua invoasi ini juga membuatkan jam lebih mudah untuk dipakai setiap hari. Anda tak boleh membasuh tangan jika memakai jam, tanpa sarung kalis air," kata Clymer.

Di samping inovasi-inovasi dalam pembuatan jam pada separuh pertama tahun 1900-an, Rolex membina reputasi untuk kebolehpercayaan.

Untuk membolehkan semua inovasi ini berfungsi dan untuk jam tangan ini beroperasi sebagai alat dengan tujuan penciptaannya, jam tangan Rolex harus menjadi yang terbaik.

Adalah penting untuk diingati bahawa jam Rolex bukan hanya barangan mewah seperti yang dilihat pada hari ini.

Jika anda seorang penyelam tentera laut dan anda mahukan alat yang boleh bertahan selama-lamanya bagi menyelam pada sedalaman 100 meter, anda akan membeli Rolex.

"Kerana ia sememangnya berfungsi dengan baik dan tahan lama," kata Clymer.

Inovasi dan kualiti adalah sangat penting, namun ia tidak akan memberikan apa-apa hasil jika pelanggan berpotensi tidak menyedari kehadiran Rolex.

Pada tahun 1927, Hans Wilsdorf bertemu dengan Mercedes Gleitze, wanita pertama yang berenang di Selat Inggeris dan manusia pertama yang berenang di Selat Gibraltar, lalu memintanya memakai jam tangan Rolex Oyster yang baru, lengkap dengan sarung kalis air.

Mercedes Gleitze bersetuju dan memakai jam tersebut pada lehernya semasa percubaan untuk berenang. Gambar Mercedes yang diambil terpapar di muka hadapan akhbar setiap hari dengan jam tangan Rolex di lehernya.

Walaupun Mercedes tidak melengkapkan percubaan itu, status selebriti Mercedes Gleitze telah melonjakkan nama Rolex hingga disedari orang ramai.

Rolex dapat menggunakan peluang ini untuk memberitahu bahawa jam tangan itu terus bertahan walaupun selepas tenggelam dalam air sejuk selama berjam-jam.

Ini telah meningkatkan kesedaran orang ramai tentang jenama Rolex dan juga pendapat orang ramai mengenai kualiti Rolex.

Rolex terus menggunakan imej wanita berenang sambil memakai jam tangan mereka dalam pengiklanannya, sehingga pada tahun 2010.


5 Jenis Lawatan Pelancongan Paling Bahaya Di Dunia

Setiap tahun berjuta-juta orang mengembara ke seluruh dunia untuk merasakan pengalaman mencabar dan luar biasa tanpa mengetahui risiko bahaya sebenar.

Apabila kita fikirkan tentang lawatan yang disertai oleh pemandu pelancong, kita sering menggambarkan pengalaman yang bermaklumat dan menyeronokkan.

Namun apa yang kita tak gambarkan adalah situasi yang boleh meragut nyawa di mana pemandu pelancong sendiri terdedah kepadanya.

iluminasi.com kongsikan 5 jenis lawatan dan pelancongan yang paling bahaya di dunia.

Kilat adalah salah satu fenomena semulajadi yang paling indah yang wujud secara semulajadi. Setiap hari, cahaya luar biasa ini membuatkan kita terpesona dan takut dalam masa yang sama.

Namun, "pertunjukan cahaya" ini tidak seperti apa yang dapat disaksikan di Venezuela di kawasan di mana Sungai Catatumbo bertemu Lake Maracaibo, iaitu sebuah tempat misteri yang dikenali sebagai ibu negara kilat dunia secara tak rasmi dan rumah kepada "ribut yang kekal".

Di sini, lawatan berbahaya disediakan untuk membawa para pelancong bersiar-siar ke kampung-kampung tempatan, safari malam untuk melihat buaya, ular, dan burung, peluang untuk melihat beberapa ikan lumba-lumba, sudah tentu acara utama iaitu melihat kilat bersabung.

Adalah sangat mudah untuk terleka dalam keseronokan menyaksikan sesuatu yang istimewa dan terlupa akan bahaya yang mendatang tanpa amaran.

Kilat diketahui mampu untuk memancar berkilometer jauhnya dan lawatan ini diadakan di "pusat kilat", iaitu di bandar Maracaibo yang mengalami sabungan kilat sebanyak 1,000 kali setiap jam.

Walau bagaimanapun, petir bukanlah satu-satunya fenomena cuaca yang sudah biasa dirasai oleh penduduk Maracaibo, tetapi juga ribut petir dan taufan.

Angin taufan berlaku melalui ribut petir dan dengan 260 hari yang disertai kilat setiap tahun, peluang untuk berlakunya angin taufan sangat tinggi.

Badai tidak menentu dan boleh beralih arah dalam masa kurang daripada seminit yang boleh membunuh ratusan malahan ribuan orang sekaligus.

Dengan populariti yang semakin meningkat disebabkan oleh Chasters Storm Discovery Channel, lawatan puting beliung telah menjadi perniagaan yang berkembang pesat.

Setiap tahun, peminat cuaca yang melampau berpusu-pusu ke Tornado Alley di Amerika Syarikat dengan harapan dapat mencapai impian mereka untuk menyaksikan "karya seni" yang paling merosakkan alam semulajadi.

Tornado Alley adalah kawasan di tengah-tengah Amerika Syarikat, yang dinamakan bersempena kekerapan puting beliung yang berlaku disebabkan oleh udara kering dari kedua-dua Kanada dan Mexico Plateau, bertembung dengan udara lembap dari Teluk Mexico untuk menghasilkan situasi terbaik dalam mewujudkan ribut petir dan puting beliung.

Lawatan puting beliung direka untuk membawa para pelancong merasai pengalaman sekali seumur hidup, namun ia tak akan berlaku tanpa risiko yang tersangat berbahaya.

Disebabkan permintaan yang semakin meningkat terhadap lawatan seperti ini, lebih daripada sedozen syarikat telah wujud dalam 20 tahun yang lalu, menambah jumlah kenderaan di jalan raya, meningkatkan kesesakan dan meletakkan penumpang dan pemburu ribut dalam situasi yang sangat berbahaya.

Perkara ini sangat dibimbangkan oleh pakar dan penguatkuasa undang-undang tempatan.

Syarikat-syarikat pelancongan mempunyai penekanan yang kuat terhadap keselamatan, tetapi para profesional yang paling berpengalaman sendiri boleh berhadapan dengan bahaya yang tak dapat dijangka.

Seperti dalam insiden yang berlaku pada tahun 2013, 3 pelancong di Oklahoma dan 3 lai di Texas ketika ribut tahun 2017. Tiada amaran keselamatan jika puting beliung berubah arah dengan tiba-tiba.

Melihat lava mengalir adalah salah merupakan sat pemandangan yang sangat memuaskan dan dapat melihatnya mengalir ke laut secara dekat pastinya menarik perhatian sesiapa sahaka.

Di Hawaii, terdapat pelancongan bot lava yang akan membawa anda cukup dekat untuk mendengar dan merasai panas lava itu ketika ia mengalir ke laut lalu menyejuk.

Pelancongan ini sangat menarik tetapi juga mempunyai risiko tersendiri yang tidak dapat dijangka oleh semua orang.

Semua orang tahu bahawa lava adalah berbahaya dan adalah satu tindakan yang kurang cerdik untuk berada dalam jarak yang sangat dekat dengan cecair yang mampu membunuh ini.

Berada di atas kapal ketika mana ia kemalangan boleh berlaku bukanlah sesuatu yang diinginkan dan kejadian ini pernah berlaku.

Pada Julai 2018, satu letupan telah melepaskan batu lebur menghujani sebuah bot dan mencederakan 23 pelancong apabila ia masuk ke dalam bot melalui bumbung yang cair.

Walaupun kejadian berbahaya ini berlaku, syarikat pelancongan tersebut meneruskan perkhidmatan mereka namun berpegang kepada dasar yang dipinda oleh Pengawal Pantai.

Lawatan ke zon perang membawa mereka yang sukakan cabaran ke tahap yang lebih tinggi dengan ekspedisi bersiar-siar yang membahayakan nyawa melalui destinasi yang masih atau pernah menjadi medan perang.

Pelancong dapat menyaksikan kesan peperangan secara langsung kesan, termasuk aksi dan letupan langsung di beberapa tempat.

Dengan lawatan seperti ini ditawarkan banyak kawasan yang berbeza, termasuk Iraq, Mexico, dan Afrika, peluang untuk anda merasai pengalaman ini ada di mana-mana.

Sebuah syarikat yang dikenali sebagai War Zone Tours (WZT) telah mengadakan lawatan di lebih dari 50 negara yang berbeza sejak ia ditubuhkan pada tahun 1993.

Semua lawatan dibangunkan dan dirancang khusus untuk pengalaman yang anda inginkan dan diketuai oleh pemandu pelancong yang profesional dan terlatih.

Walau bagaimanapun, ini tidak banyak membantu apabila ia melibatkan peluru berpandu, seperti dalam kejadian pada tahun 2016 di mana 8 pelancong hampir terbunuh apabila bas mereka dihentam oleh roket di Afghanistan.

Kebanyakan lawatan ini diadakan di mana kawasan yang sangat tidak disarankan untuk pelancongan.

Lompat bungee adalah sejenis sukan ekstrem yang sangat popular, tetapi ia adalah satu perkara yang berbeza apabila anda terjun ke dari ketinggian 111 meter ke arah perairan yang dipenuhi dengan buaya dalam keadaan kaki terikat.

Di Jambatan Victoria Falls di antara Zimbabwe dan Zambia, pengalaman dahsyat dan membahayakan ini ditawarkan, tetapi anda perlu berhadapan dengan risiko yang sangat tinggi.

Kemalangan boleh berlaku pada bila-bila masa sahaja walaupun terdapat langkah-langkah keselamatan. Tiada siapa yang mahu membayar wang untuk mencari nahas, apatah lagi jika tali tersebut putus.

Namun itulah yang berlaku kepada seorang wanita Australia bernama Erin Langworthy ketika percutiannya pada Tahun Baru 2011.

Nasib baik, dia hanya cedera ringan walaupun terpaksa berenang dalam keadaan kaki terikat dan terpaksa membuang tali tersebut apabila ia tersangkut pada batu.

Pengalaman ini memang kedengaran seperti mengujakan tetapi ia juga boleh meragut nyawa.


Kisah Remaja Gelandangan Diterima Masuk Ke Universiti Harvard Dengan Biasiswa Penuh - Richard Jenkins

Semua tahu bahawa Universiti Harvard adalah antara salah satu universiti terbaik di seluruh dunia. Sejumlah 39,506 orang memohon untuk mendapatkan tempat dalam program ijazah sarjana muda kelas 2021 di Universiti Harvard dan hanya 2,037 permohonan sahaja yang diterima.

Jumlah yang terlalu sedikit itu bermakna kadar penerimaan pelajar di universiti ini hanyalah 5.2%. Malah, tiada pelajar yang diterima masuk melalui senarai menunggu.

Tapi cuba bayangkan jika anda diterima masuk ke Universiti Harvard selepas menghabiskan kehidupan awal ketika kanak-kanak dan remaja dengan berpindah-randah dari rumah gelandangan, hospital dan bilik motel?

Itulah apa yang dilalui oleh Richard Jenkins ketika berada di sekolah rendah yang membuatkan beliau sangat komited terhadap akademik seterusnya menjadikannya pelajar terbaik di sekolah menengah dan mendapat tempat di Universiti Harvard.

Dalam satu temubual dengan stesen radio tempatan Philadelphia WHYY, Richard memberitahu bahawa beliau malu dengan kehidupan awalnya.

Ketika di gred ke-6 (11-12 tahun), beliau berjalan pulang bersama rakannya dari sekolah dan ditanyakan tentang lokasi rumahnya.

Kerana terlalu malu untuk mengaku bahawa beliau tinggal di rumah gelandangan, Richard memberitahu rakannya bahawa beliau tinggal di sebuah mahligai, yang hakikatnya merupakan sebuah bangunan besar dan dikongsi bersama gelandangan yang lain.

Detik itu menaikkan semangat Richard untuk lebih fokus di sekolah, walaupun mereka yang membulinya memberikan nama gelaran "Harvard" kepada Richard.

Di sekolah pertengahan, Richard menghadiri program lepas sekolah percuma yang dikenali sebagai "Mighty Writers" yang membantu para pelajar berkenaan dengan kemahiran menulis mereka.

Dengan bantuan program ini, Richard mula membuat proses permohonan yang sangat kompetetif untuk memasuki sekolah menengah terpilih. Ia bukan sesuatu yang mudah sehinggakan membuatkan Richard Jenkins jatuh sakit.

"Migrain saya bermula ketika gred 8 (13-14 tahun) disebabkan oleh tekanan yang saya lalui pada ketika itu. Terlalu banyak tekanan untuk saya masuk ke sekolah menengah dan berjaya. Kemudian bapa saya mengalami sakit jantung," jelas Richard kepada WHYY.

Keadaan kesihatan Richard semakin memburuk membuatkan beliau terpaksa menghabiskan sebahagian besar masanya di hospital. Malah, beliau kerap terpaksa tinggal di hospital selama beberapa minggu jika keadaan semakin teruk.

Namun ia tidak membuatkan Richard patah semangat dan meneruskan proses permohonannya.

Menurut Richard, beliau berjaya menempuhi masalah itu dan menyiapkan kerjanya kerana apa pun yang terjadi, perkara terpenting pada ketika itu adalah diterima masuk ke sekolah menengah yang baik.

Usaha Richard berhasil apabila beliau diterima masuk ke Kolej Girard, sebuah sekolah berasrama penuh dengan tajaan biasiswa penuh bagi pelajar dari keluarga bapa atau ibu tunggal serta sumber kewangan terhad.

Di Kolej Girard, Richard Jenkins memperoleh semua A, menghabiskan latihan industri di sebuah syarikat teknologi dan dinamakan sebagai pelajar terbaik.

Richard kemudiannya memohon kemasukan ke 3 universiti Ivy League. Beliau dimasukkan ke dalam senarai menunggu oleh Universiti Pennsylvania, ditolak oleh Universiti Yale dan diterima oleh Universiti Harvard.

Ketika menerima berita mengejutkan itu, Richard Jenkins berkata beliau melemparkan telefonnya kerana tidak percaya.

Richard merancang untuk meneruskan pelajaran dalam bidang sains komputer di Harvard dengan matlamat untuk mencipta "Siri yang lebih intuitif".

Disebabkan Universiti Harvard membiayai 100% yuran pengajian bagi pelajar yang berasal dari keluarga yang berpendapatan kurang daripada USD65,000, ini bermakna Richard tidak perlu membayar sesen pun.

Bapa baptis Richard memulakan kempen di GoFundMe untuk membantu menampung perbelanjaan tambahan.

"Saya tidak menyedari perkara ini mungkin berlaku sehingga tahun lepas. Matlamat saya adalah mahu ke sekolah yang mana saya tidak perlu bayar apa-apa dan di mana saya tidak akan lulus dengan berhutang." kata Richard.

Melihat kembali kepada kehidupan dan pengalaman lalunya, Richard Jenkin berkata beliau seharusnya tidak terlalu berkeras dengan diri sendiri.

Beliau juga berfikiran bahawa sekolah sepatutnya membantu pelajar-pelajar yang melalui situasi sepertinya dengan menawarkan dialog antara pelajar dan para guru.

"Saya rasa mempunyai lebih banyak guru yang komunikatif adalah sangat penting kerana dengan hanya berborak sahaja boleh memberikan perubahan yang sangat besar," kata beliau kepada CNBC Make It.

Richard bakal berucap di majlis graduasi sekolah menengahnya dan beliau merancang untuk memberikan ucapan berkenaan dengan tanggungjawab.

Nasihat beliau kepada para pelajar lain adalah untuk mencari apa yang mereka mahukan dalam hidup, fokus dan jangan berputus asa.


Projek Habakkuk - Projek Rahsia British Membina Kapal Pelancar Pesawat Daripada Ais

Peperangan secara umumnya dilihat sebagai sesuatu yang negatif. Selain kerosakan harta benda, peperangan seringkali akan mengorbankan nyawa golongan awam yang tidak berdosa. Malah, negara-negara yang terlibat dengan peperangan juga kebiasaannya akan mengalami kepincangan ekonomi akibat belanja yang terlalu besar untuk peperangan.

Walau bagaimanapun, sedar atau tidak, dalam peperanganlah kita akan dapat lihat negara-negara yang terlibat akan menjadi lebih kreatif dan inovatif mencipta strategi atau senjata baru bagi mengalahkan musuh.

Ketika Perang Dunia Kedua, besi merupakan bahan semulajadi yang sangat penting memandangkan ianya digunakan untuk menghasilkan pelbagai kelengkapan persenjataan. Akibat permintaan yang sangat tinggi, besi sangat sukar diperolehi pada waktu itu.

Sewaktu Perang Dunia Kedua, di bahagian Atlantik Utara, pihak British menghadapi saat getir akibat diserang secara bertubi-tubi oleh U-boat, iaitu kapal selam Jerman. Ketika itu Jerman merupakan antara negara terawal yang mempunyai kapal selam dan pihak British terpaksa bergantung pada serangan pesawat penggempurnya untuk menembak kapal selam ini dari udara.

Kewujudan U-boat juga menyaksikan banyak kapal-kapal yang menghantar bantuan-bantuan makanan, perubatan dan senjata melalui jalan laut diserang dan dimusnahkan oleh kapal selam ini.

Walaupun pesawat penggempur dilihat sebagai solusi terbaik bagi menyerang kapal selam Jerman ini, pihak British mempunyai masalah lain. Pesawat penggempur ini tidak boleh dilancarkan daripada laut dan mereka memerlukan kapal pelancar pesawat untuk tujuan ini.

Walau bagaimanapun, British sedar bahawa membina sebuah kapal khas untuk melancarkan pesawat pada waktu itu bukanlah perkara yang mudah memandangkan mereka kekurangan sumber besi untuk tujuan itu.

Seorang saintis British bernama Geofffrey Pyke yang bekerja di Ibu Pejabat Operasi dan merupakan penasihat kepada Komandernya, Lord Mountbatten mendapat idea yang kreatif bagi mengatasi masalah ini. Beliau mencadangkan pembinaan kapal yang dilengkapi landasan pelancaran pesawat yang diperbuat daripada bongkah ais besar.

Menurut beliau, apabila bahagian atas ais tersebut diratakan, ianya sesuati untuk dijadikan landasan pelancaran dan pendaratan pesawat. Selain itu, bahagian tengah bongkah ais tersebut juga boleh ditebuk bagi menghasilkan ruangan khas tempat menyimpan pesawat.

Beliau berjaya meyakinkan ketuanya, Lord Mountbatten mengenai idea pelik dan gila tersebut. Lord Mountbatten kemudian berjaya meyakinkan idea tersebut kepada Winston Churchill dengan mengatakan ianya mungkin strategi yang membolehkan mereka memenangi peperangan itu.

Cadangan tersebut diterima dan Winston Churchill kemudian melancarkan sebuah projek rahsia bagi pembinaan kapal yang mempunyai landasan pelancaran dan pendaratan pesawat yang diperbuat daripada ais. Projek tersebut telah diberi kod nama Projek Habakkuk. Perkataan "Habakkuk" ini diambil sempena nama satu ayat daripada Kitab Bibble.

Tidak lama kemudian, Projek Habakkuk dilancarkan. Menurut Geofffrey Pyke, kapal yang diilhamkannya itu apabila siap kelak bakal mempunyai dimensi panjang 2000 kaki, lebar 300 kaki dan berat lebih daripada 2 juta tan. Ketebalannya pula adalah 40 kaki dan ianya kebal daripada serangan peluru berpandu.

Selain itu, ruangan landasan pelancaran dan pendaratan pula dikatakan mampu menampung sehingga 150 pesawat pengebom atau  pejuang bersaiz kecil. Segalanya kelihatan sempurna, namun terdapat satu lagi masalah besar iaitu ais akan cair.

Walau bagaimanapun, Geofffrey Pyke mempunyai idea bagi mengatasi masalah ini. Beliau mencadangkan satu sistem penyejukan yang terdiri daripada sambungan jaringan paip yang akan mengalirkan cecair penyejuk ke seluruh bahagian kapal ini bagi mengelakkan ais daripada mencair.

Sebelum kapal dengan skala sebenar dibina, mereka telah mencipta satu prototaip kapal tersebut pada skala yang lebih kecil. Sebuah kapal daripada ais yang berukuran 60 kaki panjang dan seberat 1000 tan berjaya dibina di Tasik  Patricia yang terletak di kawasan perairan Canadian Rockies.

Selain itu, sistem penyejukan yang dipasang juga berjaya memastikan ais pada badan kapal tersebut tidak cair sepanjang musim panas. Malangnya, ketika fasa ujian, mereka menemui satu lagi masalah besar. Walaupun ais keras, ianya sangat rapuh. Selain itu, ais juga boleh berubah bentuk dan pecah di bawah tekanan tinggi.

Oleh itu, apabila sebuah kapal sebesar Habakkuk dibina, ianya mungkin akan hancur disebabkan oleh beratnya sendirinya. Namun, dua orang saintis daripada Polytechnic Institute of Brooklyn, New York menemui solusi bagi masalah ini. Menurut mereka, campuran habuk papan dan air yang dibekukan akan menghasilkan ais yang 14 kali lebih kuat daripada ais biasa.

Eksperimen yang dilakukan juga menunjukkan bahan baru ini lebih tahan kepada tekanan dan peluru. Bahan ini kemudiannya diberikan nama Pykrete, sebagai penghargaan kepada Geofffrey Pyke.

Apabila penggunaan bahan ini sudah dimuktamadkan, pembinaan kapal ini pun dimulakan. Mengikut kiraan, untuk setiap kapal yang dihasilkan, 300,000 tan habuk kayu,  25,000 tan penebat papan gentian, 35,000 kayu balak dan 10,000 tan besi diperlukan. Kos keseluruhan dikatakan mencecah £2.5 jut (lebih £100 juta pada nilai sekarang).

Apabila dibuat penelitian, halangan terbesar untuk meneruskan projek ini adalah sumber membuat kapal itu sendiri. Seperti besi, habuk kayu juga sangat sukar diperolehi pada waktu itu. Selain itu, kapal itu dikatakan terlalu besar dan hanya mampu belayar pada kelajuan 6 knots, kelajuan yang dianggap terlalu perlahan.

Akhirnya, projek ini terpaksa ditamatkan kerana dilihat tidak lagi praktikal apabila mengambil kira pelbagai masalah yang dihadapi. Kini, beberapa bahagian kapal prototaip yang dibina untuk Projek Habakkuk ini dikatakan masih lagi wujud di dasar Tasik Patricia, Alberta, Kanada.


5 Tips Dan Panduan Memilih Basikal Bersesuaian Sebelum Beli

Pemilihan dalam membeli sebuah basikal sebenarnya lebih komplek daripada apa yang kita tahu.

Bagi mereka yang kurang tahu, membeli basikal biasanya difaktorkan lebih kepada harga berbanding kualiti dan jenama.

Ini menjadi perkara biasa kerana pengetahuan dalam membeli sebuah basikal tidak begitu familiar dalam kalangan masyarakat.

iluminasi.com kongsikan artikel yang dikeluarkan oleh We Are Cyclist di laman Facebook tentang perkara yang perlu diberikan perhatian sebelum membeli basikal baharu.

Kalau nak sebut pasal jenama ni, kalau korang beli barangan sukan mesti nak pilih ADIDAS atau NIKE berbanding BATA atau ASADI betul tak?

Tapi tak semua orang cita rasa macam tu kerana ada yang pentingkan keselesaan daripada jenama. Sama lah jugak dalam memilih jenama basikal.

Bila kita bercakap pasal jenama basikal ni pada yang baru nak kayuh basikal ni tak ada masalah pun tentang jenama ni sebab permulaannya mesti korang nak belajar dulu kan dan biasa kan dulu, nanti dah lama baru beli yang betul-betul berjenama.

Sebut pasal jenama ni banyak, terdapat banyak jenama basikal dan setiap jenama ada kelebihan tersendiri.

Jadi, tak perlu nak kutuk orang tu pakai jenama itu ini , yang penting kayuh nanti enjoy your ride dan keep cycling.

Untuk yang baru nak main tapi tak nak pakai yang tak ada standard ni senang je, google or tengok je jenama yang anda pernah tengok tu , ada keluar tak website untuk brand basikal tersebut.

Kalau ada bermakna brand tersebut brand yang ada gred ISO yang bagus , kalau google nama brand keluar gambar burung ke laut ke itu makna nya biasa lah tu or china brand. INGAT , china brand dengan brand yang made in china tak sama kualiti.

Senang cerita lah nak pakai HONDA, tak dapat Civic atau City, HONDA EX5 pun jadi asalkan HONDA, berbanding nak pakai HONDA EX5 tapi beli sama macam iaitu DEMAK. Ini sebagai contoh ye.

Korang kena tahu jenis basikal yang nak dibeli mengikut keperluan korang tu. Nak kayuh santai atau riadah, sukan, kesihatan atau pengangkutan.

Setiap jenama basikal ada banyak kriteria basikal yang disediakan untuk pembeli memilih ikut keperluan.

Untuk lebih terperinci, seeloknya tanya pada jurujual tersebut untuk maklumat yang lebih tepat dan menyeluruh.

Bila dah pilih basikal apa nak pakai tu baru lah kite tetapkan saiz body/frame basikal mengikut ketinggian anda.

Setiap jenama dan model basikal mempunyai ukuran saiz untuk tinggi pengayuh tersebut. Akan tetapi, lain jenama dan model, lain ukuran nya.

Sebagai contoh, untuk tinggi anda yang 168 cm, saiz yang sesuai adalah S. Dalam ukuran saiz basikal ni yang paling utama adalah tinggi, soal berat nombor 2. M

Maksudnya, jika tinggi anda 160cm tapi berat anda 95kg, anda kena pakai saiz XS. Bukannya anda ringan saiz kecil dan jika anda besar saiz besar.

Sebab apa tinggi lebih penting berbanding berat, kerana tinggi anda kekal dan yang berubah lepas kayuh nanti berat, betul tak?

Saiz basikal untuk MTB / Fat Bike biasa kira guna inci, Road bike / hybrid / touring pulak guna CM. Seperti yang diberitahu, lebih baik rujuk yang mahir tentang jenama tersebut untuk saiz yang tepat terutama anda baru nak beli atau nak tukar kategori basikal.

Basikal lipat pulak biasanya size standard badan dan beza hanya saiz tayar 16, 20 atau 24 inci. Pemilihan sizing basikal yang tepat sangat penting untuk anda semasa kayuh nanti.

Jangan ambil mudah pemilihan saiz basikal , terutama kalau nak beli second hand kena tahu saiz ngam tak ngam.

Basikal dah ngam dan dah beli kan , tapi tunggu! Kerana ia belum lengkap dan jangan kayuh lagi.

Anda kena lengkapkan dulu baru lah selesa kayuh walau sekadar pusing kawasan rumah atau taman tasik. Dan ingat, malang tak berbau, kecacatan tak boleh dibaiki di kedai kereta dan nyawa tak da jual kan IKEA damansara.

Tujuan penggunaan topi keledar sudah tentu untuk keselamatan kepala. Ini adalah kelengkapan yang paling penting kerana kepala adalah bahagian badan yang paling penting untuk dilindungi, sama seperti menaiki motosikal.

Sarung tangan atau bahasa wechat nya GLOVE pun kena pakai baru la selesa tapak tangan dan tak calar tapak tangan yang tiap malam pakai losyen mahal tu.

Seluar kayuh sangat penting sebab ada foam kat dalam tu macam pampers untuk keselesaan kayuh walau pun kayuh dekat dan sekejap je.

Bila tak pakai jangan nak complain pungung sakit atau tercalar. Berbasikal adalah untuk menyihatkan jadi kena lah ikut langkah-langkah yang betul.

Sebab tu kita tengok orang kayuh lama dan jauh boleh bertahan kerana ada padding dalam seluar dia.

Tak kisah sama ada anda kayuh petang atau pagi, adalah dinasihatkan untuk memasang lampu belakang.

Ia adalah untuk keselamatan dan kesenangan anda serta orang lain.

Laburkan wang yang lebih untuk lampu belakang, biar terang dan boleh guna untuk jangka masa panjang.


6 Makanan Yang Dapat Bantu Bakar Lemak Dengan Cepat

Meningkatkan kadar metabolisma badan mampu membantu anda menurunkan lemak badan.

Walaubagaimanapun, makanan tambahan yang didakwa membakar lemak yang ada di pasaran adalah sama ada tidak selamat, tidak berkesan atau kedua-duanya sekali.

Namun, terdapat beberapa makanan dan minuman semulajadi di dunia yang terbukti dapat meningkatkan kadar metabolisma dan menggalakkan pembakaran lemak.

iluminasi.com kongsikan 6 makanan yang dapat membantu membakar lemak dengan cepat.

Ikan berlemak adalah sangat sedap dan baik untuk badan kita.

Ikan salmon, herring, sardin, makarel dan ikan berminyak lain mengandungi asid lemak omega-3, yang telah terbukti mengurangkan keradangan dan mengurangkan risiko penyakit jantung.

Malah, asid lemak omega-3 juga mampu membantu anda menghilangkan lemak.

Dalam kajian terkawal selama 6 minggu terhadap 44 orang dewasa, mereka yang mengambil makanan tambahan iaitu minyak ikan kehilangan lemak sebanyak 0.5 kilogram dan mengalami penurunan hormon kortisol iaitu hormon tekanan yang dikaitkan dengan penyimpanan lemak.

Selain itu, ikan adalah sumber protein yang berkualiti tinggi. Pencernaan protein membawa kepada rasa kenyang yang lebih tinggi dan meningkatkan kadar metabolisma badan lebih tinggi daripada menceran lemak atau karbohidrat.

Untuk meningkatkan pembakaran lemak dan kesihatan jantung, makan sekurang-kurangnya 100 gram ikan berlemak 2 kali seminggu.

Kopi adalah antara salah satu minuman paling popular di seluruh dunia. Ia merupakan sumber kafein yang baik, yang mana dapat meningkatkan mood serta prestasi mental dan fizikal.

Tak cukup dengan itu, ia juga dapat membantu anda membakar lemak.

Dalam satu kajian kecil terhadap 9 orang, mereka yang mengambil kafein sejam sebelum bersenam membakar lemak hampir 2 kali ganda dan mampu bersenam 17% lebih lama daripada mereka yang tidak mengambilnya.

Kajian menunjukkan bahawa kafein meningkatkan kadar metabolisma di antara 3% hingga 13%, bergantung kepada jumlah yang diminum dan tindakbalas individu.

Dalam satu kajian, para peserta dewasa mengambil 100 mg kafein setiap 2 jam untuk tempoh 12 jam. Mereka yang kurus membakar purata 150 kalori tambahan dan mereka yang gemuk membakar 79 kalori tambahan ketika tempoh kajian.

Untuk mendapatkan manfaat pembakaran lemak daripada kafein tanpa kesan sampingan seperti rasa cemas atau insomnia, sasarkan sebanyak 100 hingga 400 mg sehari.

Ini adalah jumlah yang terdapat dalam kira-kira 1 hingga 4 cawan kopi, bergantung pada kekuatannya.

Walaupun kuning telur seringkali dielakkan kerana jumlah kolestrol yang tinggi, namun seluruh telur sebenarnya terbukti melindungi kesihatan jantung terhadap mereka yang mempunyai risiko penyakit ini.

Selain itu, telur adalah makanan yang juga membantu membakar lemak.

Kajian menunjukkan bahawa sarapan yang mengandungi telur dapat mengurangkan rasa lapar dan menggalakkan rasa kenyang untuk beberapa jam bagi individu gemuk dan obes.

Dalam satu kajian terkawal terhadap 21 lelaki dewasa selama 8 minggu, mereka yang makan 3 biji telur ketika sarapan mengambil 400 kalori lebih rendah dalam sehari dan mengalami pengurangan lemak sebanyak 16%, berbanding mereka yang makan bagel ketika sarapan.

Sama seperti ikan, telur juga merupakan sumber protein yang berkualiti tinggi yang mana meningkatkan kadar metabolisma sebanyak 20% hingga 35% untuk beberapa jam selepas makan.

Malah, antara salah satu sebab mengapa telur sangat menyenyangkan mungkin kerana peningkatan pembakaran kalori yang berlaku ketika pencernaan protein.

Makan 3 biji telur beberapa kali dalam seminggu mampu membantu anda membakar lemak sambil memberikan rasa kenyang yang lebih lama.

Minyak kelapa adalah sumber lemak yang sangat berkhasiat. Penambahan minyak kelapa ke dalam pemakanan anda dapat meningkatkan kolestrol baik iaitu HDL dan merendahkan trigliserida, di samping membantu menurunkan berat badan.

Dalam satu kajian, lelaki dewasa obes yang mengambil 2 sudu besar minyak kelapa sehari kehilangan 2.5 sentimeter saiz pinggang tanpa membuat sebarang perubahan terhadap pemakanan atau melakukan sebarang aktiviti fizikal tambahan.

Sebahagian besar lemak dalam minyak kelapa adalah trigliserida rantaian sederhana (MCT), yang mana mempunyai sifat menahan lapar dan membakar lemak.

Walaubagaimanapun, beberapa kajian mencadangkan bahawa kesan peningkatan kadar metabolisma oleh minyak ini mungkin akan berkurangan dari masa ke masa.

Tak seperti minyak lain, minyak kelapa kekal stabil pada suhu yang tinggi membuatkannya menjadi minyak masa yang ideal.

Memakan 2 sudu besar minyak kelapa sehari mampu memaksimumkan pembakaran lemak. Pastikan anda mulakan dengan jumlah yang rendah supaya perut anda dapat menyesuaikan diri terlebih dahulu.

Protein whey terbukti membantu pertumbuhan otot apabila digabungkan dengan senaman dan dapat membantu mengekalkan otot ketika kehilangan lemak badan.

Malah, protein whey dikatakan lebih efektif dalam menyekat rasa lapar berbanding sumber protein yang lain. Ini disebabkan oleh ia merangsang perembesan hormon kenyang seperti PYY dan GLP-1 pada tahap yang tinggi.

Satu kajian yang melibatkan 22 lelaki dewasa mengambil minuman protein dalam 4 hari berbeza.

Mereka mengalami rasa lapar pada tahap yang lebih rendah dan mengambil jumlah kalori yang lebih rendah pada hidangan seterusnya selepas minum protein whey, berbanding minuman protein yang lain.

Selain itu, protein whey dapat membantu meningkatkan pembakaran lemak dan menggalakkan penurunan berat badan terhadap individu kurus dan gemuk atau obes.

Dalam satu kajian terhadap 23 lelaki dewasa, satu hidangan protein whey didapati meningkatkan kadar metabolisma dan pembakaran lemak melebihi protein casein atau soya.

Minyak zaitun adalah salah satu lemak paling sihat di atas muka Bumi.

Minyak zaitun telah ditunjukkan dapat menurunkan trigliserida, meningkatkan kolesterol HDL dan merangsang pembebasan GLP-1, salah satu hormon yang membantu membuatkan anda kenyang.

Selain itu, beberapa kajian menunjukkan bahawa minyak zaitun boleh meningkatkan kadar metabolisma dan menggalakkan pembakaran lemak.

Dalam sebuah kajian melibatkan 12 wanita yang telah menopos dengan obesiti abdominal, memasukkan minyak zaitun ke dalam hidangan meningkatkan jumlah kalori yang mereka bakar untuk beberapa jam dengan begitu ketara.

Untuk menambahkan minyak zaitun dalam makanan anda, ia boleh dilakukan dengan cara mencampurkan ke dalam salad atau menggoreng. Malah, ia boleh diminum begitu sahaja.


Tidak Cukup Tidur Menyebabkan Risiko Kanser Dan Kerosakan DNA - Kajian Terbaru

Kajian terbaru yang dilakukan oleh sekumpulan saintis daripada University of Hong Kong untuk melihat kesan kekurangan waktu tidur bagi para doktor di hospital tempatan menunjukkan majoriti doktor yang terpaksa bekerja lebih masa atau oncall mempunyai jumlah kerosakan DNA yang lebih tinggi.

Selain itu, penemuan juga menunjukkan tahap aktiviti gen yang lebih rendah bagi gen yang dikaitkan dengan fungsi pembaikkan DNA. Kajian ini merupakan yang pertama seumpanya untuk mengkaji kesan seperti itu terhadap manusia, terutama golongan dewasa yang masih muda.

Menurut Dr. Gordon Wong Tin-chun, penerbit bersama kajian ini dan Professor Madya di Jabatan Anestesiologi di University of Hong Kong, walaupun kajian ini masih diperingkat awal, ianya merupakan indikasi yang menunjukkan kekurangan tidur tidak baik untuk anda dan juga gen anda.

Kerosakan DNA bermaksud perubahan dalam struktur asas arahan genetik untuk pertumbuhan sel dan fungsi dalam organisma, dan perubahan ini tidak diperbaiki apabila molekul direplikasi.

Menurut Dr. Gordong Wong, kerosakan pada DNA dan pengurangan kemampuan untuk membaikinya akan memberi implikasi pada kesihatan. Keadaan ini akan meningkatkan risn untuk mendapat penyakit yang disebabkan oleh mutasi genetik seperti kanser.

Walaupun kajian ini dilakukan pada kumpulan responden yang bekerja sebagai doktor, beliau mengatakan kesan yang sama turut dialami oleh pekerja yang mempunyai corak atau waktu kerja yang sama seperti doktor yang terpaksa bekerja pada waktu malam. Hasil kajian ini telah diterbitkan dalam Anaesthesia, sebuah jurnal perubatan.

Untuk tujuan kajian ini, kumpulan pengkaji ini telah menjalankan kajian terhadap 49 orang doktor yang sihat dari 2 buah hospital tempatan. Daripada jumlah ini, 24 daripadanya perlu bekerja lebih masa pada waktu malam atau oncall sebanyak 5 atau 6 kali setiap bulan.

Bagi yang tidak tahu, sesi oncall bermaksud seseorang doktor itu perlu bekerja daripada lewat tengah hari dan bersambung sehingga ke waktu pagi keesokan harinya. Sementara itu, baki 25 doktor lagi yang terlibat dalam kajian ini langsung tidak perlu bekerja lebih masa atau oncall.

Bagi mengkaji sekiranya terdapat sesuatu kesan pada seseorang yang tidak cukup tidur ini, sampel darah telah diambil daripada semua peserta selepas 3 hari mereka memperoleh waktu tidur yang mencukupi.

Sampel darah tambahan juga diambil daripada kumpulan responden yang terpaksa bekerja lebih masa. Sampel tambahan ini diambil daripada responden diambil keesokan harinya sebaik sahaja doktor tersebut menamatkan waktu kerja tambahan mereka.

Daripada ujian darah ini, kumpulan pengkaji ini mendapati secara umumnya doktor yang terlibat dengan oncall ini mempunyai 30% lebih kerosakan pada DNA mereka berbanding doktor yang langsung tidak perlu melakukan oncall.

Selain itu, kerosakan DNA ini juga menunjukkan peningkatan tambahan sebanyak 25% selepas para doktor ini melalui malam kekurangan tidur akut kerana oncall. Doktor yang tidak mempunyai waktu tidur mencukupi ini juga didapati mempunyai pengurangan kadar aktiviti gen yang berkaitan dengan pembaikan DNA.

Walau bagaimanapun, mekanisma bagaimana kekurangan tidur boleh menyebabkan kerosakan pada DNA ini masih lagi belum ditemui secara jelas dalam kajian ini. Para pengkaji ini berharap hasil kajian ini akan memberikan kesedaran kepada orang awam tentang betapa pentingnya mendapat tidur yang mencukupi.

Menurut laman sesawang US Centres for Disease Control and Prevention, waktu tidur yang dicadangkan setiap manusia adalah berbeza mengikut peringkat umur. Orang dewasa yang berada dalam lingkungan umur 18 tahun hingga 60 tahun memerlukan waktu tidur sekurang-kurangnya 7 jam setiap hari.

Professor Michael Irwin, Ketua Jabatan Anestesiologi dan penulis jurnal kajian ini mengatakan impak kepada kekurangan waktu tidur ini bukan sahaja kepada fizikal, tetapi juga psikologi. Selain itu, ia juga mampu mempengaruhi kewarasan otak untuk membuat keputusan.


Kisah Legenda Gusti Lucha Libre Yang Tidak Pernah Membuka Topeng Hampir 40 Tahun

El Santo adalah altar ego atau gelaran salah seorang pengusti legenda di Mexico. Populariti gusti Mexico (atau dikenali juga sebagai Lucha Libre di sana) meningkat naik di mata dunia disebabkan oleh lelaki ini.

El Santo bukan sahaja menjadi seorang wira di dalam gelanggang gusti tetapi juga simbol kepada Mexico dan orang ramai memujanya. El Santo malah telah menjadi legenda dan ikon rakyat apabila siri animasi dan komik mengenainya dihasilkan dan dipotretkan sebagai watak protagonis. Dia juga pernah membintangi lebih daripada 50 buah filem.

El Santo juga diketahui tidak pernah membuka topeng sepanjang kariernya dan ramai peminatnya yang tidak pernah melihat muka sebenar penggusti itu. Bukan setakat itu sahaja, kebanyakan krew dan pasukannya juga tidak pernah melihat mukanya kerana dia akan memakai topeng semasa mesyuarat atau di bilik persalinan.

Dia juga mempunyai topeng khas yang digunakannya ketika makan. Topeng itu dipotong di bahagian mulutnya supaya membolehkan El Santo menjamah makanannya.

Apabila dia sepatutnya melakukan perjalanan dengan pasukannya menaiki kapal terbang, El Santo pasti akan menaiki pesawat yang berbeza apabila tidak memakai topeng supaya dapat mengelak daripada dikenali atau dilihat bersama pasukannya.

Nama asalnya ialah Rodolfo Guzman Huerta dan dilahirkan pada 23 September 1917. Dia sering menghabiskan zaman kanak-kanak dan remajanya bermain besbol dan bola sepak Amerika. Dia kemudian mula belajar ilmu mempertahankan diri jujitsu sebelum mempelajari gusti klasik.

Rodolfo begitu terpesona dengan seni Lucha Libre. Pada tahun 1934, dia membuat penampilan sulungnya di gelanggang gusti sebagai Rudy Guzman ketika berusia 17 tahun. Ia adalah permulaan kepada karier legendanya.

Pada akhir tahun 1930-an, Guzman telah menjadi penggusti yang stabil dan berjuang di bawah beberapa nama yang berbeza. Antaranya ialah El Demonio Negro (Syaitan Hitam), El Hombro Rojo (Lelaki Merah), dan El Murcielago II (Kelawar II).

Nama asal El Murcielago telah digunakan oleh ahli gusti Jesus Velazquez. Dia telah merayu kepada persatuan komisen tinju dan gusti di Mexico bahawa Guzman tidak boleh menggunakan nama itu. Selepas itu, Guzman menukar nama altar egonya kepada El Santo setelah dicadangkan oleh pengurusnya. Pada 26 Jun 1942, Guzman buat pertama kalinya bergusti sebagai El Santo di Arena Mexico.

El Santo mula menjadi wira Mexico selepas perlawanan epik dengan Black Shadow pada tahun 1953. Semasa perlawanan itu, El Santo telah membuka topeng lawannya di atas gelanggang.

Perkara itu telah menyebabkan Black Shadow bersara daripada arena gusti kerana kehilangan topeng di dalam gelanggang Lucha Libre merupakan kekalahan terulung.

Sepertimana Santo memenangi perlawanan epik itu, dia juga kalah dalam satu lagi perlawanan epik pada tahun yang sama di tangan penggusti bernama Blue Demon.

Walaupun kedua-dua penggusti itu pernah berlakon bersama dalam beberapa buah filem, mereka berdua merupakan seteru dalam dunia Lucha Libre buat satu jangka masa yang panjang. Ramai yang berpendapat El Santo masih tidak dapat melupakan kekalahannya itu.

Pada tahun 1952, El Santo telah menjadi salah satu watak dalam komik yang dihasilkan oleh Jose G. Cruz. Populariti watak komiknya itu hampir setaraf jika dibandingkan dengan watak superhero yang paling terkenal di Mexico iaitu Kaliman.

Memandangkan watak komik El Santo merupakan salah satu sambutan hebat di Mexico, dia berjaya mendapat tawaran berlakon dalam filem pertamanya pada tahun 1958 berjudul Santo vs the Evil Brain.

Selepas itu dia terus mendapat tawaran untuk muncul dalam lebih daripada 50 buah filem. Antara filem yang dilakonkannya adalah Santo Faces Death, Santo vs the Zombie, Santo vs Frankenstein's Daughter dan yang paling mendapat sambutan ialah Santo vs the Vampire Women yang diterbitkan pada tahun 1962.

El Santo telah berkahwin dengan Maria de Los Angeles Rodriguez pada awal tahun 1940-an dan mereka mempunyi 10 orang cahaya mata. Wira Mexico itu terus bergusti di atas gelanggang sehingga tahun 1982.

Dia mengakhiri jelajah gusti perpisahannya dengan dunia Lucha Libre seminggu sebelum sambutan hari jadinya yang ke-65. Sepanjang kariernya, El Santo berjaya menyembunyikan identitinya dan tidak mendedahkan wajahnya kepada peminat dan seluruh Mexico hinggalah pada tahun 1984.

Pada tahun 1984, El Santo akhirnya membuka topengnya buat pertama kali di hadapan khayalak ramai semasa satu rancangan temubual Contrapunto. Sepuluh hari selepas mendedahkan identiti sebenarnya, El Santo telah meninggal dunia akibat serangan jantung pada 5 Februari.

Di bandar kelahirannya Tulancingo, patung pertama El Santo telah dibina dan diikuti oleh kebanyakan bandar lain di Mexico yang mengagumi kehebatan legenda gusti itu.

Anak lelaki bongsu El Santo, Jorge Ernesto Guzman Rodriguez, mengikuti jejak langkah bapanya dalam kerjaya gusti. Dia yang mewarisi topeng perak legenda bapanya itu berjuang menggunakan nama El Hijo del Santo. Selepas El Hijo del Santo bersara pada tahun 2014, salah seorang anak saudaranya yang merupakan cucu kepada El Santo juga telah memulakan kerjaya gusti sebagai El Santo Jr. di Jepun.

Pada 23 September 2017, Google telah merayakan ulang tahun ke-100 El Santo dengan Google Doodle seperti topeng legenda itu. Salah seorang pakar sejarah El Santo iaitu Felipe Carrilo Montiel berkata, Amerika Syarikat mungkin mempunyai adiwira seperti Superman, Batman atau Spider-Man tetapi kami mempunyai El Santo.

Montiel juga mengatakan bahawa El Santo telah bertarung dengan semua daripada mumia, pontianak hinggalah Nazi. Tidak seperti adiwira Amerika, El Santo merupakan wira sebenar yang wujud di dunia nyata.


Potosi - Bandar Altitud Tertinggi Dunia dan Pengeluar Perak Terbesar Berabad Lamanya

Terletak pada ketinggian 4,090 meter dari paras laut, Potosi merupakan salah satu pekan tertinggi di dunia. Akan tetapi, ia bukanlah satu-satunya perkara yang menakjubkan mengenai pekan di kawasan pergunungan Bolivia ini.

Di pekan ini juga terletaknya Cerro Rico (Gunung Kaya) juga dikenali sebagai Cerro Potosi (Gunung Potosi) atau Sumaq Urqu pada ketinggian 4,782 meter dari paras laut. Ia merupakan salah satu gunung yang terdapat di kawasan pergunungan Andes.

Ada sesuatu yang berbeza mengenai gunung ini, seolah-olah ia diukir oleh tangan manusia. Pada hakikatnya, itulah yang berlaku kerana selama berabad-abad lamanya gunung ini menjadi sumber terbesar perak di dunia. Penduduk tempatan mendakwa bahawa Gunung Potosi ini sebenarnya "diperbuat" daripada perak.

Terdapat legenda tentang bagaimana gunung ini mendapat namanya. Kisah itu berlaku pada tahun 1462 apabila Huayna Capac, raja ke-11 empayar Inca melakukan lawatan di sekitar tanah jajahannya dan terlihat Gunung Potosi ini.

Raja kemudian memberitahu rakyatnya bahawa gunung ini mungkin mengandungi banyak perak dan memerintahkan mereka untuk melombongnya. Apabila mereka cuba menggali dan mengumpulkan perak seperti yang diarahkan, terdengar satu letupan besar seperti bunyi guruh yang menggegarkan seluruh gunung itu.

Para pelombong yang takut kemudian kembali dan memberitahu raja mereka mengenai apa yang berlaku dengan menggunakan perkataan "potocsi" (bising) untuk menggambarkan bunyi yang kuat itu.

Raja Huayna Capac kemudian mengarahkan agar segala kerja menggali dan melombong perak dihentikan. Raja berkata bahawa gunung itu harus ditinggalkan sendirian kerana amaran itu bermaksud ia kepunyaan "pemilik" lain.

Kisah sebenar perlombongan di Potosi ini bermula pada kurun ke-16 apabila penjajah Sepanyol menemui gunung itu dan melihat potensinya yang besar, kira-kira 80 tahun selepas Raja Huayna Capac menjumpainya.

Tidak lama selepas itu, pekan Potosi menjadi aktif semula. Pekan perlombongan kecil Potosi ini mula diasaskan pada tahun 1545 dan akhirnya berkembang menjadi sebuah penempatan yang besar dengan populasi sekitar 200,000 orang penduduk. Kebanyakan penduduk di situ terdiri daripada orang asli pergunungan Andes yang bekerja sebagai pelombong.

Selepas itu Potosi mula menjadi rumah kepada para pelombong perak dari Sepanyol dan mungkin yang pertama di Benua Amerika. Keadaan ini kekal sebegitu selama berabad-abad lamanya.

Pelombong perak di pekan itu menjadi sangat kaya kerana dianggarkan 60 peratus perak di dunia pada kurun ke-16 datangnya dari Potosi. Pekan ini menjadi begitu penting kepada rakyat Sepanyol sehingga mendapat tempat dalam budaya popular mereka pada masa itu.

Seorang penulis paling hebat dalam sejarah Sepanyal iaitu Miguel de Cervantes pernah menyebutkan dalam novel terkenalnya berjudul Don Quixote, bahawa Potosi adalah sebuah tempat yang memiliki kekayaan luar biasa.

Pekan Potosi menjadi bandar kedua terbesar di Benua Amerika ketika itu kerana kandungan mineralnya. Proses penghasilan perak di Potosi adalah sangat murah kerana penjajah Sepanyol telah mempergunakan penduduk tempatan untuk melakukan pelbagai kerja keras untuk mereka.

Para pelombong tempatan melakukan pekerjaan paling teruk ketika itu dengan sejumlah besar daripada mereka mati di lombong kerana pneumonia, tanah runtuh atau keracunan merkuri semasa proses penapisan.

Selain pekerja yang digelar "mitayos" (pekerja yang dilayan seakan hamba abdi), terdapat juga pekerja yang digelar sebagai "mingas" iaitu mereka yang bekerja di bawah kontrak. Namun, kebanyakan pekerja tempatan terdedah kepada pelbagai bahaya dan mempunyai jangka hayat yang pendek.

Kerana jumlah kematian yang semakin meningkat di lombong Potosi, penjajah Sepanyol mula membawa masuk sekitar 2000 orang hamba Afrika setiap tahun sebagai tenaga buruh pengganti bermula dari tahun 1603.

Difahamkan sekitar 30,000 orang hamba Afrika yang telah dibawa masuk ke Potosi dan kebanyakan daripada mereka juga telah terkorban. Kerana angka kematian yang tinggi itu, Cerro Potosi juga dikenali sebagai "Gunung yang memakan manusia".

Untuk menambah ketakutan kepada para pelombong bagi menjadikan mereka lebih produktif, penjajah Sepanyol mula menakut-nakutkan mereka dengan ugutan. Penjajah Sepanyol memberitahu pelombong miskin bahawa sekiranya gagal bekerja dengan baik, syaitan akan mengambil mereka.

Walau bagaimanapun, pelombong tempatan telah menukar ugutan syaitan itu kepada satu bentuk kekuatan. Di dalam kawasan lombong, mereka mendirikan tempat pemujaan dan melakukan ritual korban dan percaya "syaitan" atau mereka gelar sebagai dewa "El Tio" itu akan membantu mereka untuk mendapatkan hasil yang lebih banyak.

Golongan diraja Sepanyol merupakan penerima keuntungan terbesar daripada perak yang dihasilkan di Potosi. Mereka mengumpul perak yang dilombong dan mengenakan cukai kepada semua usahawan Sepanyol yang ingin melombong di situ.

Dianggarkan lebih daripada 60,000 tan perak yang digali dari lombong Potosi sehingga tahun 1996 (walaupun lombong itu masih digunakan sehingga hari ini). Selain perak, Cerro Potosi juga kaya dengan zink dan bijih timah.

Apabila "demam perak" mula perlahan dan permintaan untuk perak di seluruh dunia juga semakin berkurangan selepas tahun 1800-an, para pelombong di Potosi bertukar kepada melombong bijih timah pula.

Sehingga hari ini tiada apa yang berubah di Potosi. Para pelombong masih lagi menggali telaga serta terowong dan keadaan kerja juga masih sama. Kini terdapat kira-kira 15,000 orang yang mempertaruhkan nyawa mereka di Potosi setiap hari.

Mereka bekerja tanpa perlindungan yang betul, terdedah kepada bahaya serta risiko keracunan debu dan gas beracun. Apa yang berbeza ialah hasil galian mereka tidak lagi pergi kepada mahkota Sepanyol. Kini pekerja bekerja sendiri atau secara berkumpulan.

Cerro Potosi telah diisyiharkan sebagai tapak warisan dunia UNESCO dan kekal dikenali sebagai simbol ketamakan manusia untuk wang dan kuasa. Demi mencapai kepentingan peribadi, seluruh gunung itu pasti akan habis digali.


Kisah Sebenar Anak Perempuan Ted Bundy Yang Dihasilkan Dalam Penjara - Rose Bundy

Amukan Ted Bundy terhadap sekurang-kurangnya 30 wanita dan kanak-kanak pada tahun 1970-an telah dianalisis selama beberapa dekad.

Dengan munculnya pihak baru yang berminat akan kes ini, yang mana sebahagian besarnya dicetuskan oleh siri dokumentari yang diterbitkan oleh Netflix iaitu "The Ted Bundy Tapes" dan sebuah komedi yang akan dibintangi oleh Zac Efron sebagai sociopath yang terkenal, ia telah memberikan peluang baru untuk memberi tumpuan kepada anak perempuannya, Rose Bundy.

Rose Bundy "dihasilkan" ketika mana bapanya Ted sedang menunggu giliran untuk dihukum bunuh.

Mmasih tidak jelas berapa jumlah mangsa yang dibunuh oleh Ted Bundy. Ada yang membuat spekulasi bahawa jumlah itu telah mencecah ratusan orang. Walau apa pun, lelaki yang telah membunuh beberapa orang kanak-kanak ini juga mempunyai anak sendiri.

Ted Bundy dan isterinya, Carole Ann Boone mempunyai hubungan yang agak menarik. Mereka bertemu sebagai rakan sekerja di Jabatan Perkhidmatan Kecemasan di Olympia, Wash.

Pada tahun 1974. Menurut buku oleh Hugh Aynesworth dan Stephen G. Michaud, "The Only Living Witness", Carole tertarik kepada Ted dengan serta-merta dan meskipun Ted menyatakan minatnya untuk mengadakan hubungan, namun mereka mula sebagai rakan biasa.

Carole Ann menghadiri perbicaraan Ted pada tahun 1980 di Orlando atas pertuduhan pembunuhan gadis-gadis Chi Omega iaitu Margaret Bowman dan Lisa Levy, di mana pembunuh bersiri ini bertindak sebagai peguam belanya sendiri.

Ted Bundy juga memanggil Carole untuk berdiri sebagai saksi. Malah, wanita yang bakal menjadi ibu kepada Rose Bundy ini juga telah berpindah ke Gainescille bagi berada lebih dekat dengan Ted, kira-kira 64 kilometer daripada penjara.

Carole bukan sahaja membuat lawatan konjugal tetapi juga didakwa menyeludup dadah dan wang ke penjara untuk Ted. Akhirnya, ketika mana Carole menjadi saksi terhadap pembelaan Ted, pembunuh bersiri itu melamarnya.

Seperti mana penjelasan oleh pengarang jenayah Ann Rule dalam biografi Ted Bundy, "The Stranger Beside Me", undang-undang Florida lama menyatakan bahawa lamaran perkahwinan di mahkamah di hadapan hakim dianggap sebagai perjanjian yang sah.

Oleh kerana pasangan itu tidak dapat bertemu dengan orang yang mempunyai kuasa untuk mengikat pernikahan mereka dan pegawai di penjara Orange County melarang mereka menggunakan kemudahan gereja, Ted Bundy yang merupakan bekas pelajar undang-undang melihat ini sebagai kesempatan yang baik.

Dan seperti dalam buku Ann Rule, ulangtahun ke-2 pembunuhan kejam oleh Ted Bundy dan pembunuhan Kimberly Leach berusia 12 tahun menandakan ulangtahun pertama Ted dan Carole. Dan tak lama kemudian, pasangan ini dikurniakan cahaya mata, Rose Bundy.

Disebabkan lawatan konjugal tidak dibenarkan ketika Ted Bundy sedang menunggu hukuman mati, khabar angin mula tersebar tentang tarikh kehamilan Rose Bundy.

Ada yang membuat spekulasi bahawa Carole menyeludup kondom ke penjara dan menggunakannya untuk menyimpan sperma Ted untuk disenyawakan secara klinikal.

Namun, menurut Ann Rule, syarat-syarat penguruntan Ted tidak memerlukan Carole bertindak sedemikian.

Rasuah terhadap pengawal bukan sahaja boleh berlaku malah menjadi perkara biasa, membenarkan pasangan ini untuk melakukan hubungan kelamin beberapa kali di dalam penjara tersebut.

Dan sudah tenteu sesetengah pihak berasa ragu-ragu. Sebagai contoh, Superitendan Penjara Florida, Clayton Strickland, tidak yakin sepenuhnya bahawa perkara seperti rasuah ini mudah dilakukan oleh mereka.

"Apa-apa sahaja boleh berlaku. Apabila ia melibatkan manusia, apa sahaja boleh berlaku. Mereka mampu melakukan apa sahaja. Saya tak kata mereka tak mampu adakah hubungan kelamin, tapi di penjara, ia mungkin mustahil. Ia akan terhenti sebaik sahaja ia bermula," kata Clayton berkenaan kehamilan Rose Bundy.

Hakikat bahawa pembunuh bersiri ini berjaya berkahwin dan menghamilkan seorang wanita walaupun dipenjarakan kerana membunuh ramai orang, termasuk kanak-kanak, adalah berita yang mengejutkan.

Ia tidak mengambil masa yang lama untuk pihak media mencari Carole Anne Boone bagi mendapatkan maklumat mengenai anak perempuan Ted Bundy.

"Saya tak perlu jelaskan tentang sesiapa kepada mana-mana pihak," kata Carole.

Rose Bundy, yang juga kadang kala disebut sebagai "Rosa," dilahirkan pada 24 Oktober 1982. Ia hanya beberapa tahun sejak Ted Bundy dihukum mati.

Ted pernah bertindak sebagai seorang bapa iaitu kepada anak perempuan teman wanita yang terdahulu yang berusia tujuh tahun, Elizabeth Kloepfer. Dia juga pernah mempunyai hubungan dengan anak lelaki Carole dari hubungan sebelumnya.

Walau bagaimanapun, Rose adalah anak pertama dan satu-satunya kanak-kanak kandung Ted Bundy, dan kelahirannya benar-benar tepat ketika mana Ted berada di kemuncak berita dunia.

Perbicaraan Ted Bundy di Florida mendapat perhatian seluruh negara. Ia banyak ditayangkan di televisyen dan menjadi tarikan kepada orang ramai.

Ia bukan sekadar terdiri daripada individu yang marah terhadap Ted yang mahu menghukum kewujudannya malah kebanyakan daripada mereka yang hadir dalam perbicaraannya adalah wanita muda yang pernah menjadi mangsa Ted.

"Terdapat andaian tentang mangsa-mangsa Ted di mana mereka melepaskan rambut, berbelah di bahagian tengah dan memakai anting-anting gelung," kata Stephen G. Michaud dalam E! True Hollywood Stody.

Walaupun menerima perhatian yang dahsyat dan hukuman mati sebanyak tiga kali, Carole bertindak sebagai seorang isteri yang setia dengan membawa anak perempuannya Rose bersama-sama dalam lawatannya ke penjara.

Foto-foto keluarga Ted, Carole dan Rose Bundy memang wujud dan kelihatan berbeza dari keluarga biasa dengan latar belakang penjara. Carole akan membawa anaknya, Jayme, bersama-sama dengan lawatan tersebut.

Tiga tahun sebelum pelaksanaan hukuman mati terhadap Ted Bundy pada 1989, perkahwinan mereka yang berlaku secara tidak konvensional itu berakhir.

Carole Ann Boone menceraikan Ted Bundy dan meninggalkan Florida selamanya. Dia membawa Rose dan Jayme bersamanya dan sejak itu Carole tidak pernah berjumpa atau bercakap dengan Ted Bundy lagi.

Sudah tentu terdapat teori-teori tentang apa sebenarnya yang berlaku kepada Rose.

Wanita ini sepatutnya berusia 37 tahun pada hari ini. Bagaimana dia menghabiskan masa mudanya, di mana dia bersekolah atau apa pekerjannya, semuanya masih menjadi misteri.

Kemungkinan besar bahawa Rose Bundy sengaja mengekalkan profil yang rendah. Sebagai keturunan salah seorang pembunuh paling terkenal dalam sejarah moden, adalah sukar untuk Rose menjalani hidup normal.

Ada yang membuat spekulasi bahawa Carole Ann Boone berkahwin sekali lagi dan menukar namanya serta tinggal di Oklahoma sebagai Abigail Griffin, namun ia tidak dapat dipastikan.

Dalam cetakan semula buku beliau pada tahun 2008, Ann Rule menguatkan pendiriannya mengenai perkara ini bagi sesiapa sahaja yang mengganggunya untuk mendapatkan maklumat mengenai kehidupan terkini anak perempuan Ted Bundy.

"Saya mendapat tahu bahawa anak perempuan Ted adalah wanita muda yang baik dan bijak tetapi saya tidak tahu di mana dia dan ibunya tinggal. Mereka telah melalui kesakitan yang cukup dahsyat," kata Ann Rule.


Schwerer Gustav, Meriam Terbesar Dunia Milik Tentera Nazi

Sebagai pemimpin Nazi, Adolf Hitler sememangnya seorang individu yang bercita-cita besar. Dengan kekuasaan dan kekayaan yang dimiliki ketika itu, Hitler dan pasukannya telah mencipta pelbagai projek mega seperti penciptaa Landkreuzer P. 1000 Ratte, kereta kebal terbesar dunia dan juga Hotel Prora, pusat peranginan terbesar di dunia pada ketika itu.

Walaupun kedua-dua projek mega ini gagal kerana pelbagai masalah, ianya menunjukkan Hitler pada ketika itu sangat berkuasa dan bercita-cita besar. Selain kereta kebal terbesar, tahukah Hitler dan pasukannya suatu ketika dahulu telah berjaya mencipta sebuah meriam yang dianggap terbesar di dunia?

Pada tahun 1930-an, negara Perancis telah membina sebuah benteng kebal yang dikenali sebagai Maginot Line. Maginot merupakan sebuah tembok yang dibina bagi menangkis serangan pihak musuh daripada arah timur.

Bahan yang digunakan untuk membina tembok ini juga dikatakan bahan yang terkuat yang wujud pada waktu itu. Ianya juga lengkap dengan sistem bunker bawah tanah, menara peninjau, tempat perlindungan infantri, meriam dan juga penembak anti-kereta kebal.

Bagi Hitler, tembok ini merupakan halangan utamanya untuk menakluk Perancis dan Eropah. Malah, pada ketika itu belum ada teknologi yang lebih hebat dapat menghancurkan tembok Maginot Line ini. Hitler sedar sesuatu yang luar biasa perlu dilakukan untuk menghancurkan tembok hebat ini.

Bagi mengatasi masalah ini, Hitler telah mendapatkan cadangan daripada pakar dan jurutera pembuat senjatanya, Alfried Krupp. Menurut juruteranya ini, untuk menembusi binaan konkrit setebal 7 meter dan 1 meter plat perisai keluli, mereka memerlukan sebuah meriam gergasi yang mempunyai impak yang sangat besar.

Menurut beliau, meriam tersebut mestilah mempunyai diameter bahagian dalam berukuran lebih daripada 80 sentimeter dan panjang melebihi 30 meter. Sementara itu, peluru yang digunakan pula mempunyai berat sektitar 7 tan setiap satunya. Untuk keselamatan juga, ianya juga mestilah boleh menembak daripada jarak 40 kilometer, iaitu jarak selamat di luar jarak tembakan artileri Perancis.

Berat meriam itu sahaja dianggarkan sekitar 1300 tan dan mempunyai roda khas bagi memudahkannya digerakkan menggunakan trek kereta api. Apabila data-data ini  dipersembahkan kepada Hitler, beliau terus bersetuju dan mengarahkan pembinaannya dimulakan pada tahun 1937.

Kira-kira 2 tahun kemudiannya, meriam ini akhirnya siap. Setelah siap, beberapa orang pegawai dan jurutera telah membawa Hitler melihat dan memeriksa sendiri kehebatan meriam ini. Alfried Krupp kemudiannya menamakan senjata ini sebagai Schwerer Gustav, dimana perkataan Gustav diambil daripada nama bapanya, Gustav Krupp sementara "Schwerer" pula membawa maksud "besar".

Walaupun dilihat hebat, meriam gergasi ini tidak mempunyai sistem pertahanan sendiri. Oleh itu, beberapa orang askar telah ditugaskan untuk mengawal meriam ini dengan senjata anti-pesawat.

Apabila siap dibina, Schwerer Gustav merupakan senjata yang sangat besar dan yang pertama seumpamanya. Kerana saiznya yang sangat besar, memindahkannya ke sesuatu kawasan bukanlah tugas yang mudah. Sebaliknya, ia perlu diasingkan kepada beberapa bahagian dan dipindahkan menggunakan 25 gerabak kereta api.

Apabila sampai ke lokasi yang sesuai melancarkan tembakan, sekitar 250 orang diperlukan untuk memasang kembali senjata ini. Proses pemasangannya pula mengambil masa 3 hari.

Untuk tujuan pemindahan juga, satu trek khas juga telah dibina daripada lokasi asal pembinaannya ke lokasi untuk melancarkan tembakan. Usaha pembinaan trek ini juga mengambil masa berbulan-bulan lamanya dimana sekitar 2500 hingga 4000 orang tenaga kerja telah dikerah untuk menyiapkannya.

Walaupun tujuan pembinaan meriam ini adalah bagi meruntuhkan tembok pertahanan Perancis, ianya dianggap sia-sia kerana pihak Jerman sudahpun berjaya memasuki Perancis pada tahun 1940, iaitu sebelum senjata ini benar-benar sedia untuk digunakan di medan tempur.

Pihak Jerman akhirnya berjaya menceroboh Perancis dengan membuat beberapa strategi mengelirukan pasukan pertahanan Perancis. Menyedari khidmatnya tidak lagi diperlukan untuk menyerang Perancis, senjata gergasi ini telah dihantar pula ke kawasan Sevastopol di Russia pada tahun 1942.

Bagi tujuan pemindahan ini, 4000 orang telah dikerah untuk membina trek baru bagi membolehkannya dipindahkan. Di Sevastopol, 48 tembakan telah dilakukan dan berjaya menghancurkan sistem pertahanan pihak musuh.

Tidak lama kemudian, Alfried Krupp membina sebuah lagi meriam gergasi menggunakan dimensi yang sama. Ianya diberi nama Dora, sempena nama isterinya. Walau bagaimanapun, ianya tidak sempat disiapkan kerana pihak Jerman pada waktu itu mula mengalami kejatuhan.

Walaupun selepas itu wujud beberapa penembak gergasi seperti Mallet (British) dan Little David (Amerika Syarikat), namun hanya Schwerer Gustav yang benar-benar pernah digunakan di medan peperangan. Ini menjadikannya meriam atau penembak terbesar dunia yang pernah digunakan dalam peperangan.


7 Sistem Senjata Paling Mahal Di Dunia Yang Dibatalkan Atau Tidak Pernah Digunakan

Sistem senjata moden yang ada pada hari ini adalah tersangat mahal, namun kosnya sering dilupakan sebaik sahaja ia berfungsi dengan baik dalam situasi pertempuran.

Apabila sistem senjata dibangunkan tetapi tidak digunakan, ia hanya menjadi satu pembaziran besar dan memalukan ahli politik dan mereka yang bertanggungjawab.

iluminasi.com kongsikan 7 sistem senjata paling mahal yang tak pernah digunakan atau dibatalkan.

A-12 Avenger II adalah satu pengebom senyap semua cuaca berasaskan kapal pengangkut yang dirancang untuk menggantikan pengangkut berasaskan kapal terbang yang dirancang untuk menggantikan A-6 Intruder yang sudah tua untuk Tentera Laut Amerika Syarikat dan Kor Marin.

Konsep reka bentuknya adalah dengan sayap tunggal, sama dengan pengebom senyap B-2, tetapi bertujuan untuk operasi angkatan laut yang strategik.

Dimulakan pada tahun 1990, namun program itu dibatalkan setahun kemudian pada tahun 1991 sebelum kos keseluruhan sebanyak RM228 bilion di dibelanjakan oleh Setiausaha Pertahanan AS, Dick Cheney.

Ketika membatalkan projek ini, AS telah membayar hampir RM12 bilion daripada kontrak penuh iaitu RM17.2 bilion, tetapi tiada satu pun pesawat ini dibina.

Jadi, Jabatan Pertahanan Amerika Syarikat menyaman kontraktor yang bertanggungjawab untuk mengembalikan kos. Satu penyelesaian akhirnya dicapai pada Januari 2014, membolehkan Amerika Syarikat mendapat kembali RM1.6 bilion.

Kenderaan Pertempuran Ekspedisi (EFV) adalah sebuah kenderaan serangan amfibia yang dibangunkan untuk Kor Amerika Syarikat untuk menggantikan Kenderaan Amfibia Penyerang yang telah digunakan sejak tahun 1972.

EFV dicipta untuk menyaingi mobiliti dan kebolehlaksanaan sistem kereta kebal M1 Abrams Main Sistem tetapi beroperasi di laut dan di darat sebagai kenderaan serangan utama.

Program itu dijangka menelan kos RM60 bilion, namun dibatalkan pada tahun 2011 oleh Setiausaha Pertahanan AS Robert Gates disebabkan oleh Kor Marin meminta untuk meneruskan penggunaan Kenderaan Pengendali Kakitangan Marin dan Kenderaan Amfibia.

Kos kenderaan ini terus meningkat melalui R&D, yang memaksa Kor Amerika Syarikat untuk mengurangkan pesanan awalnya daripada 1,013 kenderaan kepada 573 unit.

Ini adalah salah satu sebab utama mengapa program itu akhirnya dibatalkan dengan kos keseluruhan sebanyak RM12 bilion.

Laser Airborne YAL-1 Boeing adalah sistem senjata yang direka untuk dipasang pada Boeing 747-400F.

Laser ini adalah laser ioden oksigen kimia kelas mega-watt yang mampu memintas dan memusnahkan peluru berpandu semasa dalam penerbangan.

YAL-1 direka untuk memintas dan memusnahkan peluru berpandu balistik taktikal semasa ia kekal dalam fasa rangsangan (sebelum mencapai kelajuan puncak).

Laser ini berjaya diuji tetapi pernah digunakan kerana dianggap sebagai tidak praktikal dalam pertempuran.

Setiausaha Pertahanan AS, Robert Gates membatalkan program ini kerana memerlukan laser yang jauh lebih kuat dengan julat yang lebih besar untuk memintas mana-mana sasaran yang dilancarkan oleh negara musuh.

Dengan kos pembinaan sebanyak RM6 bilion dan RM400 juta setahun untuk mengekalkan setiap sistem, konsep itu sememangnya tidak dapat dilaksanakan.

Program ini dibatalkan pada tahun 2011 selepas 16 tahun pembangunan dengan jumlah kos sebanyak RM20 bilion.

RAH-66 Comanche adalah sejenis helikopter senyak yang dirancang untuk menjadi pengganti helikopter sedia ada dalam inventori Tentera Amerika Syarikat.

Pelan awal untuk membeli 650 helikopter ini dibatalkan pada tahun 2004 apabila tentera membatalkan semua pendanaan, penyelidikan, dan pengeluaran.

Pembatalan itu adalah hasil daripada kos melampau dan kebimbangan ciri keselamatan disebabkan oleh teknologi perhanan permukaan-ke-udara yang semakin maju.

Dana tersebut telah diperuntukkan semula kepada program lain, iaitu Bell ARH-70, yang kemudiannya dibatalkan.

Melalui pembangunan projek dari tahun 1991 hingga pembatalan pada tahun 2004, tentera AS membelanjakan kira-kira RM28 bilion.

Baki dana diagihkan semula untuk memperbaharui dan mengemaskini inventori sedia ada tentera, yang pada mulanya mereka berharap untuk mengelakkannya berlalku melalui pembangunan Comanche.

The XM2001 Crusader adalah sebuah konsep yang dibangunkan sebagai sebagai senapang shotgun yang mampu bergerak sendiri oleh Amerika Syarikat namun dibatalkan 6 tahun sebelum digunakan oleh Setiausaha Pertahanan Donald Rumsfeld pada tahun 2002.

Crusader ini dicipta bagi menggantikan sistem Paladin yang sudah tua, yang telah berada di lapangan sejak tahun 1960-an sebagai senjata yang lebih mudah dibawa dan tepat.

Senapang ini mampu berfungsi lebih pantas berbanding Paladin namun disebabkan oleh beratnya dan kos bagi setiap sistem, ia tidak dianggap lebih hebat berbanding Paladin membawa kepada pembatalannya.

Pesanan asal sebanyak 800 unit ditarik balik selepas dananya dibatalkan. Progam ini bermula pada tahun 1995 dan berlangsung sehingga tahun 2002, sebelum ia dibatalkan.

Hanya satu prototaip Crusader dihasilkan dengan kos sebanyak RM44 bilion. Satu-satunya Crusader XM2001 ini boleh dilihat di Fort Sill, Oklahoma.

Di antara tahun 2003 dan 2009, Tentera Amerika Syarikat memulakan program pemodenan yang membayangkan briged yang lebih laju dan mudah dikawal dengan kenderaan kecil yang mampu untuk memasuk ke dalam zom pertempuran dengan arahan yang pantas di seluruh dunia.

Program itu dikenali sebagai Sistem Pertempuran Masa Depan (FCS) dan kosnya diunjurkan sebanyak RM1.38 bilion pada masa ia dilaksanakan.

FCS tidak pernah digunakan dan gagal disiapkan mengikut tarikh, sebelum Setiausaha Pertahanan Robert Gates meminta penyusunan semula dan pembatalan akhir program pada tahun 2009.

9 kenderaan kawalan manusia telah dibuang atau dilancarkan ke dalam program lain selepas ia dibatalkan. Jabatan Pertahanan AS membelanjakan lebih daripada RM73 bilion terhadap FCS ketika program pembangunan selama enam tahun.

Kita patut menarik nafas kerana sistem senjata ini masih belum digunakan, walaupun ia menelan kos yang tersangat tinggi untuk dikembangkan dan diselenggarakan.

Pelbagai jenis peluru berpandu Trident telah dibangunkan sebagai peluru berpandu balistik yang dilancarkan oleh kapal selam, yang mampu membawa pelbagai muatan peluru berpandu yang mengandungi beberapa peledak (juga dikenali sebagai peluru berpandu nuklear).

Peluru berpandu ini dibangunkan oleh oleh Tentera Laut Amerika Syarikat serta Tentera Laut Diraja UK dengan anggaran kos sebanyak RM160 bilion pada tahun 2011, dengan anggaran kos RM280 juta bagi seunit peluru berpandu.

Program peluru berpandu Trident telah beroperasi dan berkembang sejak tahun 1979 dan dirancangkan untuk terus berkhidmat sehingga 2042.

Anggaran jumlah kos program adalah sebanyak RM693 bilion namun masih belum digunakan sehingga ke hari ini.


Kisah Ann Hodges - Satu-satunya Manusia di Bumi yang Dihentam Meteorit dan Terselamat

Pada tahun 1954, kes pertama telah dicatat dalam sejarah mengenai pertembungan antara meteorit dan manusia dan menjadi satu-satunya kes yang diketahui sepanjang zaman.

Menurut Michael Reynolds, seorang pakar astronomi yang juga penulis buku "Falling Stars: A Guide to Meteors and Meteorites," mangsa yang bernama Ann Hodges mempunyai kebarangkalian yang lebih tinggi untuk terperangkap di tengah-tengah puting beliung sambil disambar petir serta dihanyutkan oleh taufan (kesemuanya berlaku pada masa yang sama) berbanding dengan peluang untuk dihentam sebuah meteorit.

Ini disebabkan meteorit atau tahi bintang ini kebiasaannya jatuh ke dalam laut atau menghentam tanah bumi yang lapang, jauh dan tidak berpenghuni. Walau bagaimanapun, nasib tidak menyebelahi Ann pada ketika itu.

Pada tengah hari 30 November 1954, Ann sedang tidur seketika di sofa di rumahnya yang terletak di Sylacauga, Alabama, Amerika Syarikat apabila dia dikejutkan oleh seketul batu bersaiz seperti sebiji limau gedang yang tiba-tiba menghentam sebelah kiri tubuhnya. Batu seberat 4.08kg tersebut telah gugur menembusi bumbung rumahnya sebelum terpelanting dari radio konsol kayu yang besar dan menuju tepat ke arahnya.

Ketika itu, Ann tidak mengetahui yang batu itu merupakan objek dari luar angkasa dan buat pertama kalinya dalam sejarah, ia bertembung dengan manusia di bumi.

Walaupun Ann sedang nyenyak tidur semasa kejadian, ramai penduduk tempatan yang mengesahkan mereka melihat "cahaya merah terang" merentasi langit dengan laju seperti "mercun api yang mengeluarkan asap." Ada juga yang melaporkannya sebagai "bola api yang besar menyerupai percikan kimpalan arka" yang diikuti dengan bunyi letupan dan kepulan asap berwarna perang.

Disebabkan kejadian meteorit gugur ke bumi merupakan sesuatu yang amat jarang berlaku, penduduk tempatan tidak tahu mengenainya dan menyangka yang sebuah kapal terbang telah terhempas. Malah, ada yang ketakutan kerana menyangka ia adalah serangan tentera Soviet.

Kemudian, seorang ahli geologi yang bekerja dengan pihak kerajaan AS di sebuah kuari berhampiran telah dipanggil untuk memeriksa batu hitam tersebut dan membuat penyiasatan. Walaupun ahli geologi tersebut telah mengesahkan yang ia hanyalah seketul batu meteorit, ia tidak menghentikan berita mengenainya tersebar sehingga orang ramai mula mengerumuni rumah Ann untuk menyaksikan sendiri batu itu dan berjumpa dengan Ann.

Walaupun bedilan yang terkena tubuhnya agak kuat dan meninggalkan kesan lebam yang agak besar, Ann masih sihat dan boleh bergerak seperti biasa. Namun begitu, dia akhirnya terpaksa juga dikejarkan ke hospital kerana tidak tahan dengan perhatian tanpa henti daripada pihak media dan penduduk bandar itu.

Disebabkan paranoia Perang Dingin masih berleluasa, Ketua Polis Sylacauga telah membuat rampasan ke atas batu tersebut dan menyerahkannya kepada pihak Tentera Udara. Pihak Tentera Udara juga mengesahkan yang ia benar-benar hanyalah seketul batu meteorit dan memulangkannya kembali kepada pihak polis. Setelah itu, timbul persoalan baru : "Hendak buat apa dengan batu ini?"

Orang awam menggesa agar pihak polis menyerahkan batu meteorit itu kepada Ann dan dia juga turut bersetuju. Menurut Ann, Tuhan telah menjadikan dirinya seorang insan terpilih. Selain itu, batu itu juga membedil tubuhnya, maka difikirkan tiada siapa lagi yang lebih berhak untuk menyimpan batu istimewa itu.

Akan tetapi, terdapat satu bantahan daripada individu lain iaitu tuan rumah kediaman pasangan Hodges itu yang merupakan seorang janda bernama Birdie Guy. Birdie merasakan dia adalah lebih layak menyimpan batu meteorit tersebut dan telah mengupah seorang peguam untuk menyaman Ann dan suaminya. Dia membuat dakwaan bahawa batu itu gugur di atas tanah hak miliknya. Undang-undang yang termaktub sememangnya berpihak kepada Birdie, namun orang awam tidak bersetuju dengannya.

Birdie kemudian telah bersetuju untuk menyelesaikan kes di luar mahkamah dan membatalkan samannya untuk memiliki meteorit tersebut dengan syarat menerima bayaran $500 sebagai ganti daripada pasangan Hodges. Suami Ann, Eugene, begitu yakin bahawa mereka boleh memperolehi ganjaran yang lebih besar dengan batu unik itu sehingga sanggup menolak tawaran yang dianggap 'sederhana' daripada Smithsonian yang merupakan satu-satunya institusi yang berminat dengan batu itu.

Setelah menunggu beberapa lama, akhirnya Ann dan Hodges mendermakan sahaja meteorit 'bertuah' itu kepada muzium sejarah semula jadi pada tahun 1956. Ia telah menjadi salah satu bahan pameran di sana sehingga ke hari ini.

Walaupun kesihatan Ann tidak menerima sebarang impak daripada hentaman meteorit itu, kesihatan mentalnya terus-menerus terjejas kesan daripada kejadian yang menimpa. Menurut Eugene, Ann tidak mampu mengawal diri daripada segala perhatian dan populariti yang diberikan pihak media serta orang awam sehingga mengalami gangguan jiwa.

Disebabkan tidak mampu 'diubati' lagi, pada tahun 1964, kedua-dua Ann dan Eugene telah mengambil keputusan untuk berpisah. Ann kemudian tinggal di sebuah rumah jagaan di mana dia menghembuskan nafasnya yang terakhir semasa berusia 52 tahun akibat kegagalan buah pinggang pada tahun 1972.

Ann Hodges sehingga ke hari ini masih kekal menjadi satu-satunya manusia yang pernah dibedil meteorit yang gugur ke bumi.


Kisah Lelaki Yang Mati di Gua Nutty Putty dan Mayatnya Masih Tidak Dapat Dikeluarkan Sehingga Kini

Kisah manusia terperangkap dalam gua bukanlah sesuatu yang baru. Kes terbaru adalah pada tahun 2018 yang lalu dimana sekumpulan kanak-kanak bersama jurulatih mereka daripada sebuah pasukan bola sepak telah terperangkap dalam Gua Tham Luang di daerah Chiang Rai, Thailand.

Pada mulanya, mereka hanya berseronok mahu meneroka gua tersebut sebelum hujan lebat memaksa mereka menyelamatkan diri dengan melarkan diri ke kawasan yang lebih tinggi di dalam gua itu. Malangnya, mereka terperangkap apabila hujan mula memenuhi lantai gua itu.

Nasib mereka baik apabila kesemua berjaya dibawa keluar dengan selamat melalui satu operasi menyelamat yang sangat kritikal. Walaupun kesemua mangsa berjaya dibawa keluar, seorang penyelam terkorban dalam usaha menyelamat ini. Kes ini mendapat perhatian antarabangsa dan ianya dianggap sebagai sebuah tradegi yang tidak disangka.

Seperti pengembara hutan (hiker) yang gemar mendaki gunung dan menjelajah hutan sebagai hobi, terdapat juga manusia yang menjadikan aktiviti meneroka atau menjelajah gua sebagai satu hobi atau aktiviti rekreasi. Dalam bahasa Inggeris, mereka ini digelar spelunker.

Bagi mereka, setiap gua menjanjikan keunikan dan cabaran yang tersendiri untuk diterokai. Malah, mereka juga terpaksa menghadapi pelbagai risiko seperti kecederaan dan paling menakutkan sekali adalah terperangkap dalam gua.

Dalam sejarah juga, telah beberapa kali terjadi kes dimana peneroka gua ini terperangkap dalam gua akibat terjatuh atau hujan lebat yang menutup laluan keluar. Antaranya adalah peristiwa awal tahun 2018 lalu dimana sekumpulan peneroka gua terperangkap dalam Gua Hoelloch yang terletak di kawasan pergunungan Switzerland sehingga mereka terpaksa menunggu sehingga 1 minggu untuk diselamatkan.

Namun, dalam banyak-banyak kes atau tragedi terperangkap dalam gua, satu peristiwa yang paling diingati tentulah tragedi kematian seorang lelaki bernama John Edward Jones yang terperangkap di Gua Nutty Cave, Utah, Amerika Syarikat pada tahun 2009.

Sejak kecil lagi, John Edward Jones dan adiknya sering mengikut bapa mereka meneroka gua dan minat ini terus berkembang sehinggalah mereka dewasa. Salah satu impiannya adalah meneroka Gua Nutty Putty yang terkenal dengan cabaran laluannya yang sempit.

Oleh itu, pada malam 24 November 2009, John yang ketika itu berumur 29 bersama adiknya Josh, 23 bersama 9 lagi rakan dan ahli keluarga mereka telah meneruskan niat mereka meneroka gua ini sempena waktu cuti.

Segalanya kelihatan sempurna tanpa sebarang masalah untuk sejam pertama perjalanan mereka di dalam gua tersebut. Gua Nutty Putty ini terkenal dengan satu laluan masuk yang kecil dan sempit yang dikenali sebagai Birth Canal. Ianya hanya boleh dimasuki oleh peneroka gua yang benar-benar berani kerana laluannya begitu sukar dan sempit.

Tidak lama kemudian, John menemui satu ruangan kecil yang disangkanya adalah laluan Birth Canal yang sering diperkatakan. Perlahan-lahan, beliau cuba masuk ke dalam laluan tersebut dengan mendahulukan bahagian kepalanya diikuti kakinya. Tidak lama kemudian, beliau sedar bahawa lubang tersebut bukanlah laluan Birth Canal yang disangkanya.

Laluan tersebut terlalu sempit sehingga beliau tidak mampu untuk memusingkan badannya dan keluar daripada laluan tersebut. Paling menyukarkan, lubang tersebut menghala ke bawah bermakna kepalanya berada lebih bawah daripada kakinya. Ruang-ruang kecil yang ada disekeliling tubuhnya hanya cukup untuk membolehkan beliau bernafas.

Adiknya, Josh merupakan individu pertama yang menyedari abangnya sudah terperangkap dalam laluan sempit itu. Dalam usahanya mengeluarkan dirio, John tergelincir masuk ke bahagian yang lebih dalam dan tangannya juga sudah terhimpap dengan dadanya menyebabkan beliau tidak dapat bergerak.

Tanpa berlengah masa, Josh bergegas keluar daripada gua untuk mendapatkan bantuan. Individu pertama yang tiba adalah seorang wanita bernama Susie Motola yang tiba kira-kira 3 jam kemudian. Dalam tempoh 24 jam, kira-kira 100 orang penyelamat sudah berada disitu dalam usaha mengeluarkan John.

Pelbagai usaha dan strategi digunakan, termasuklah penggunaan sistem takal dan tali bagi menarik John keluar. Namun keadaan yang terlalu sempit dan permukaan laluan tersebut yang tidak sekata menggagalkan usaha mereka.

Pasukan penyelamat sedar mereka harus bertindak pantas. John diberikan air dan makanan melalui "injection drip" dan beliau turut disuntik ubat penenang bagi menenangkan dirinya. Keadaan dirinya yang terbalik amat bahaya memandangkan jantungnya perlu bekerja keras untuk mengepam darah ke seluruh badan.

Kira-kira 27 jam selepas beliau tersekat dalam laluan sempit tersebut, pasukan penyelamat akhirnya mengisytiharkan beliau mati akibat serangan jantung (cardiac arrest). Satu pengakhiran yang mendukacitakan bagi John dan pasukan penyelamat.

Hasil perbincangan antara keluarganya dan pihak pentadbiran gua, mereka akhirnya mencapai kata sepakat untuk membiarkan jasad John dibiarkan dalam lubang maut tersebut. Mereka juga setuju untuk menutup Gua Nutty Puttu buat selama-lamanya bagi mengelakkan akan ada invidividu yang akan menjadi korban di gua itu.

Satu minggu selepas kejadian korban ini, gua ini akhirnya telah ditutup buat selama-lamanya. Gua ini akhirnya menjadi kubur kekal bagi John. Pada tahun 2016, seorang produser filem Isaac Halasima telah menerbitkan sebuah filem bertajuk "The Last Descent" yang mendapat inspirasi daripada kisah tragedi John Jones ini.


Dari Manakah Datangnya Bendera Pelangi Yang Digunakan Golongan LGBT?

Sejak sekian lamanya, golongan lesbian, gay, biseksual dan transgender (LGBT) mengiktiraf bulan Jun setiap tahun sebagai Bulan LGBT. Ianya sebagai tanda menghormati peristiwa Rusuhan Stonewall yang berlaku di bandar New York pada tahun 1969.

Maka, apabila tibanya bulan Jun, dibandar-bandar besar yang menerima budaya LGBT, anda akan melihat bendera-bendera berwarna pelangi dikibarkan oleh aktivis-aktivis gerakan LGBT ini. Namun, tahukah anda daripada manakah asal-usul bendera berwarna pelangi ini?

Segalanya bermula pada tahun 1978 dimana seorang karyawan bernama Gilbert Baker, iaitu seorang individu yang secara terbukanya mengaku sebagai gay mencipta bendera pelangi ini. Beliau mengatakan, idea itu tercetus hasil desakan Harvey Milk yang mahukan sebuah logo bagi mewakili golongan mereka.

Harvey Milk merupakan seorang pegawai yang telah dilantik bagi mewakili golongan gay di Amerika Syarikat. Gilbert Baker mendedahkan beliau mengambil keputusan untuk mencipta logo bagi mewakili gerakan LGBT ini dalam bentuk bendera memandangkan bendera dilihat sebagai simbol kebanggaan yang paling kuat .

Gilbert Baker juga mendedahkan bahawa penciptaan bendera ini bagi membolehkan golongan seumpanya lebih berani mengaku budaya atau amalan mereka secara terbuka dalam masyarakat dan lebih mudah mengenali golongan sepertinya.

Gilbert Baker mendapat inspirasi daripada warna pelangi di langit dan beliau mengambil 8 warna daripada pelangi tersebut sebagai 8 jalur warna pada bendera ciptaannya. Menurutnya, setiap warna itu mewakili maksud tertentu yang dapat disimpulkan seperti di bawah:

Versi pertama bendera pelangi ini telah digunakan secara rasmi buat pertama kalinya pada 25 Jun 1978 dalam sambutan Hari Kebebasan Gay San Francisco di San Francisco. Gilbert Baker dan beberapa orang sukarelawan telah menghasilkannya daripada tangan.

Selepas pembunuhan Pegawai Gay San Francisco City Harvey Milk pada 27 November 1978, permintaan bendera pelangi telah meningkat. Bagi menampung permintaan yang tinggi ini, syarikat Paramount Flag Company mula menjual versi baru bendera pelangi ini dimana hanya 7 jalur sahaja digunakan.

Versi baru ini menyaksikan hanya warna merah, jingga, kuning, hijau, turquoise, indigo dan ungu sahaja digunakan sementara warna merah jambu telah dibuang. Keputusan ini terpaksa dilakukan memandangkan kesukaran untuk mendapat fabrik berwarna merah jambu dalam kuantiti yang banyak bagi menghasilkan bendera ini dalam skala yang besar.

Bendera yang asalnya mempunyai 8 jalur telah berubah menjadi 7 jalur kerana masalah produksi. Namun, pada tahun 1979 menyaksikan bendera yang menjadi kebanggaan golongan LGBT ini mengalami satu lagi perubahan dimana jalur warnanya telah dikurangkan kepada 6 jalur warna sahaja.

Apabila bendera ini digantung seara menegak pada tiang lampu, jalur keempat yang berada pada bahagian tengah dilihat seolah-olah terhalang dengan tiang lampu tersebut menjadikannya seperti tidak sempurna.

Bagi mengatasi masalah ini, keputusan telah diambil untuk menukar bendera ini supaya mempunyai jumlah jalur dalam kiraan genap. Oleh itu, sekali lagi bendera ini telah diubah kepada hanya 6 jalur sahaja iaitu warna merah, jingga, kuning, hijau, biru dan violet. Versi terbaru ini menyaksikan warna turquoise telah dibuang.

Pada tahun 1989, bendera pelangi ini mula mendapat perhatian warga Amerika Syarikat secara meluas berikut satu kes saman oleh John Stout terhadap pemilik rumah yang disewanya dan memenangi kes saman tersebut. Dalam kes tersebut, tuan rumah yang disewa John Stout telah mengeluarkan arahan yang menghalang beliau daripada mengibarkan bendera ini daripada balkoni rumah yang didiaminya di West Hollywood, California.

Pada masa kini, terdapat juga beberapa pihak terutamanya golongan muda yang cuba mencipta versi baru bendera ini dengan memasukkan warna hitam dan coklat. Warna hitam dan coklat ini dikatakan bagi mewakili golongan kulit berwarna selain daripada golongan orang putih. Walau bagaimanapun, golongan veteran LGBT ini menentangnya kerana berpendapat kedua warna ini tidak menggambarkan keceriaan.


9 Tips Dan Cara Untuk Bakar Lemak Badan Dengan Lebih Pantas

Tubuh badan manusia adalah sebuah "mesin" yang sangat pintar menyesuaikan diri.

Walaupun anda mengumpulkan banyak lemak dalam tempoh yang lama, namun anda boleh menghilangkannya dengan kadar yang lebih pantas berbanding tempoh untuk ia terkumpul.

Terdapat pelbagai cara untuk membakar lemak pada kadar paling optimum dan iluminasi.com kongsikan 9 daripadanya.

Salah satu sebab mengapa anda perlu jauhkan daripada penimbang berat badan adalah kebarangkalian untuk menambah otot dan kehilangan lemak berlaku. Komposisi badan dan bagaimana anda kelihatan dalam cermin lebih penting daripada berat anda.

Cuba bayangkan anda bersenam seperti melakukan senaman regangan dan makan dengan betul, membuatkan otot badan anda bertambah sebanyak 3 kilogram dan juga anda kehilangan lemak sebanyak 3 kilogram.

Ini akan membuatkan anda berasa kecewa walaupun anda telah mencapai satu kemajuan yang memberangsangkan.

Gunakan penimbang sebagai panduan, tetapi apa bagaimana anda kelihatan dalam cermin, apa yang anda rasa dan bagaimana perbezaan ketika anda memakai pakaian lama adalah petunjuk yang lebih baik terhadap kemajuan anda.

Jika anda mempunyai sasaran untuk mengurangkan lemak pada badan, jangan lakukan perubahan kalori dengan mendadak. Ya, pasti anda beranggapan dengan mengurangkan jumlah kalori dengan mendadak, pasti anda akan dapat hasil yang cepat, kan?

Jika ia berlaku, ini akan membuatkan badan anda masuk ke dalam mod kelaparan sekaligus merendahkan kadar metabolisma badan yang akan membuatkan proses pembakaran lemak menjadi sukar.

Untuk mengelakkan kadar metabolik menurun dan membolehkan badan anda membakar lemak pada kadar yang optimum, lakukan pengurangan kalori secara perlahan dan dalam jumlah yang kecil untuk setiap 1 atau 2 minggu.

Dengan ini badan anda tak akan sedar bahawa anda sedang ambil kalori dalam jumlah yang semakin berkurangan.

Ini adalah satu lagi cara untuk menipu badan anda dan terus kehilangan lemak badan tanpa menurunkan metabolisme anda.

Dengan meminda pengambilan kalori anda setiap beberapa hari dan bukannya makan jumlah kalori yang sama setiap hari, ia akan memastikan mekanisme "kelaparan" sentiasa berada dalam keadaan baik dan terus membakar lemak.

Sekiranya anda makan jumlah kalori yang sama setiap hari semasa diet, badan anda akan menyesuaikan diri dengan menurunkan kadar metabolisma bagi menghalang anda daripada membakar lemak badan yang terlalu banyak. Ini semua berkait dengan hormon.

Apabila pengambilan kalori adalah rendah dan kekal sama setiap hari, tahap leptin (hormon lapar) menurun dan begitu juga dengan kadar metabolisme.

Memakan kalori lebih tinggi dalam beberapa hari dan memakan kalori yang lebih rendah pada hari yang lain akan membantu mengekalkan tahap leptin

Latihan rintangan atau bebanan membantu pembakaran lemak dalam beberapa cara. Latihan bebanan sendiri merupakan cara membakar kalori yang baik.

Kajian juga menunjukkan bahawa, tidak seperti senaman aerobik, latihan bebanan meningkatkan pembakaran kalori ketika anda dalam keadaan rehat sehingga 39 jam selepas latihan tersebut tamat.

Malah, semakin banyak otot pada badan anda, semakin banyak kalori yang digunakan setiap hari. Dan walaupun sasaran anda hanyalah untuk membakar lemak dan bukannya menambahkan otot, anda tetap perlu lakukan latihan bebanan.

Ini akan membantu mengelakkan berat badan yang hilang bukanlah daripada otot sedia ada.

Jika otot anda hilang ketika proses membakar lemak (jika tak lakukan senaman bebanan), kadar metabolisma anda akan menurun dan memusnahkan usaha pembakaran lemak anda serta menjadikan anda seorang yang kurus dan berlemak.

Dan ya, orang yang mengalami masalah aneroksia juga tidak terkecuali untuk mempunyai peratusan lemak badan yang tinggi. Kurus tak bermakna anda rendah lemak.

HIIT adalah satu senaman di mana ia dilakukan dalam keadaan berkala iaitu latihan intensiti tinggi dengan tempoh rehat yang singkat. Dan hasilnya adalah lebih baik dalam masa yang singkat berbanding senaman kardiovaskular.

Antara senaman HIIT yang mudah boleh dilakukan di rumah adalah melompat tali. Caranya adalah lakukan lompatan sepantas yang boleh dalam tempoh 10 hingga 20 saat, diikuti dengan lompatan perlahan untuk tempoh 30 saat.

Agak pelik kan jika anda perlu makan lebih banyak lemak sedangkan anda ingin buang lemak? Namun ia adalah benar. Makan lemak baik dengan secukupnya dapat membantu kehilangan lemak, membina otot dan pulih lebih cepat.

Lemak sihat juga mempunyai pelbagai manfaat kesihatan termasuklah baik untuk hati anda.

Jadi, makanan apa yang mengandungi lemak baik? Lemak baik adalah lemak tak tepu, terutamanya omega-3 yang terkandung dalam ikan seperti salmon dan kekacang, serta lemak monotaktepu seperti mentega kacang, minyak zaitun, kuning telur dan minyak ikan.

Jadi lemak mana yang "baik" lemak? Orang-orang yang tak tepu poliester (terutamanya omega-3), seperti ikan dan kacang, dan jenis tanpa monounsaturated, seperti dari mentega kacang, minyak zaitun, kuning telur, dan minyak ikan.

Pengambilan karbohidrat perlu dikurangkan terutamanya gula dan kanji jika anda ingin buang lemak.

Dan karbohidrat yang anda makan pula haruslah datang daripada makanan seperti karbohidrat yang baik seperti oat, nasi perang, roti perang, sayuran dan banyak lagi.

Masa pengambilan karbohidrat anda juga memberi kesan kepada pembakaran lemak. Kurangkan pengambilan karbohidrat pada lewat malam dan sebaiknya adalah memakan sumber ini pada waktu pagi serta hampir dengan waktu latihan atau senaman anda.

Dengan ini karbohidrat yang anda makan tidak disimpan menjadi lemak kerana telah digunakan sebagai sumber tenaga.

Meningkatkan pengambilan protein akan menaikkan kadar metabolisme anda dan membantu mengekalkan jisim otot anda, yang mana semua ini membantu pembakaran lemak.

Malah, badan anda membakar lebih banyak kalori apabila anda makan protein berbanding ketika anda mencerna lemak atau karbohidrat.

Perkara ini disahkan dalam satu kajian yang diterbitkan dalam American Journal of Physiology.

Dalam kajian tersebut, satu kumpulan diberi makan diet berprotein tinggi (lebih dari 2.2 gram per kilogram berat badan sehari) manakala kumpulan kedua diberikan jumlah protein yang lebih rendah. y

Hasilnya, kumpulan yang makan makanan berprotein tinggi membakar paling banyak lemak.

Ini akan memastikan anda membekalkan badan anda dengan nutrien yang diperlukan untuk membina otot dan membakar lemak.

Malah, kadar metabolisme anda ketika rehat akan meningkat. Ia juga akan menghalang tubuh anda daripada masuk ke dalam mod "kelaparan", yang boleh berlaku apabila jarak antara satu hidangan ke hidangan lain terlalu jauh.

Jika perkara ini berlaku, badan anda akan mula memakar otot anda untuk dijadikan tenaga dan meningkatkan penyimpanan lemak badan, serta menurunkan kadar metabolisma badan. Ini adalah perkara yang paling ditakuti untuk berlaku.